text:
Ibihe turimo: Diane Rwigara mu nzira yo guhiga inyamaswa y’ihembe rimwe!
Ibihe turimo biteye impungenge. Ni ibihe byahanuwe na Magayane, ndetse na Nyirabiyoro. Mbere y’uko aba basizi bombi bahanuye iz’Ubunyabungo, batangaje ko nyuma y’amaraso yamenetse ari menshi, hari abazarwigera, bakarusigira «Rwigere urumpe»! Ngo bazigera u Rwanda, bazarusige uko barusanze, ariko ngo banasige barugize umuyonga. Ngo bazimena inda, mbere yo kuruhunga. Kuruhungira iyo bateye baturutse; iyo mu bararo. Iyo giterwa inkingi; iyo mu bigori no muri shitingi. Iyo hazira amashuri, umuco n’ubumuntu.
Nyuma y’uko Diane Rwigara akomerekejwe n’ihembe ry’inyamaswa yarimo guhiga, yahise atontoma nk’intare ishonje. Yakuye agahu ku nnyo, yiyemeza guhigisha uruhindu iyo nyamaswa ubu ishigaje ihembe rimwe rukumbi. Yahisemo kurwanya ingoma, atitaye ku biyitirira imbaraga z’ababaji, n’abakaraza bayo. Iby’uko haguma umwami, ingoma ikabazwa, yabiteye umugongo. Uyu Haguma ngo yahise mo kumunywesha, agatanga atanduranije cyane.
Ni kuri uyu wa 14 nyakanga 2017, ubwo uyu mwari muziranenge yakuraga agahu ku nnyo. Ni na bwo yatangaje umuhigo utagira impigi. Nyamara impigi zirahari, ni uko zikizirikiye ku nkomo n’inkomanizo. Ziracyakikije inka zitarateka; zirasomeza amata inyama, kandi kizira. Ziracyakeza umwami w’umushakamba, mbere y’uko inka ziteka, kugira ngo zisuhukire aho zigikamwa. Izindi ni izitagira umurizo, zimokera iyo mu gikari. Zirekereje ko hagira uzishumuriza umuhigo, zigasaranganya imirwi yawo. Izi nzozi ni zo zirota zose, nyamara kuzikabya umenya bitari hafi. Inyamaswa imwe rukumbi, zirimo guhiga, nubwo ishigaje ihembe rimwe rukumbi, na yo iracyamasha, ikanazibukira. Cyeretse yivuganywe na Rwanyonga, Rukara rwa Bishingwe, Magayane cyangwa Nyirabiyoro.
Ni nde uzakabya izi nzozi, zigana akariho?
Diane Rwigara ntiyazikabya wenyine, uko zakabaye. Cyeretse Munyampeta na Nahimana bamutije icumu, umuheto n’imyambi! Umugabo ni usohoza ubutumwa yatanze; si uhindukira ku ijambo. Nta wagenewe kurota neza cyangwa nabi. Na twe izi nzozi ziratureba, nubwo twabaye ba «Ntibindeba». Igihugu twakigabiye abanzi bacyo, tutabishaka. Iki ni icyaha twagombye kwicuza mu ntebe ya Penetensiya kwa paridi cyangwa se kwatura imbere y’ikoraniro kwa pasitoro (dore ko hafi yatwese turi abakirisitu, idini mvamahanga yakuye gakondo). Aba banzi bacyo, bagisahura nk’abatakivuka. Kukigangahura ni ubungubu. Si iby’ejo n’ejobundi. Iby’ejo, bibara ab’ejo! Iby’ejo ni iby’amashyaka y’ubu, aruta uburo buhuye; bwa buro butagira umusururu. Amazi ntakiri ya yandi, ni ukuyoga tugana inkuka; inkuka itagira ingona z’imikaka!
Naho u Rwanda, rwari u Rwanda. Rwari u Rwanda rukomeza umutsi warwo. Wabonye hehe u Rwanda rutagira abahanga n’abaganga, n’abahari bakaba babarirwa ku mitwe y’intoki, abandi mu magereza yarwo! Inyamaswa y’ishyamba ntituma biga uko bikwiye, kuko babaye benshi batekereza kimuntu. Bakiza amagara ya benshi arimo guseseka, ntayorwe; batekereza nk’abize, bagasimbura ab’ikigoroba, n’ab’ikiburamwaka!
Ngabo abo dutwaje itabi, inkono n’igishirira, umuheto n’imyambi. Ngabo abayogoje u Rwanda, baruhinduye urwa Handa. Ngabo abaruganisha mu nzozi za Magayane na Nyirabiyoro! Ni abongabo umwari w’i Rwanda, arimo kurwanya. Ni abongabo rubanda rwose yijunditse, itabuze mo n’umwe. Ni Rubanda yabuze uko igira, maze ihitamo kugwa neza.
«Abanyarwanda bahagurukira rimwe iyo bagiye kwica», Diane Shima Rwigara
Abwirwa benshi, akumva bene yo. Muri mata 1994, ni byo bahagurukiye rimwe, ndetse n’iyonka. Nyamara mwene Rwigara arabararikira kongera guhaguruka, ariko batica. Nubwo agosorera mu rucaca. Abo abwira ntabo, n’abahari ntibumva, kuko bariye intumva. Bazuye iyo mu Burayi na Amerika, aho birirwa bata igihe; cya gihe kitajya kigaruka. Birirwa bakoronga u Rwanda iyo mu manama, nyamara ntibashaka kurubohoza ibisumizi byarwo. Bafite byose, amamodoka meza n’abagore bo kurongora, ndetse n’amafaranga. Nyamara ibyo kubohoza urwababyaye, ntibibareba. Ibyabo ni amakwe, iminsi mikuru ishaje, n’ibindi bitagize icyo bimariye Rubanda; rubanda ikiri ku ngoyi y’abavantara.
Abandi bapfuye bahagaze. Bazahajwe n’umudari wa «Nzaramba»; nzaramba batejwe n’ingoma yica. Bahumwe amaso n’amabuguma, bagabiwe n’uwabanyaze inzuri, bagategekwa kwirahira uwaciye ibinyita bya ba se. Uwakugabiye, n’iyo yakugabira ibuguma iri bukugweho uwo munsi, ni byo uhora umwirahira; ntuhaguruka ngo umurwanye, kuko uba utatiye igihango! Ngabo abo Rwigara ashaka kwitabaza, nyamara udashinga, ngo ntabyina. FPR ntitinya amasasu, kuko yaguze menshi. Itinya amagambo, kuko aya hari igihe yirukana amasasu. Amagambo yacu twese, arasa n’arimo kugamburuza ingoma yigometse kuri rubanda. Rubanda rw’ababyeyi bakenyeye, bakaberwa, nyamara biteye umwitero w’intimba. Rubanda ubu yihishe mu masengesho, mu madini aruta uburo buhuye; amadini agizwe n’abatsimbanyi b’abagomeramana.
Ubwoko bumwe ngo bwaremewe kuyobora u Rwanda
Twabujijwe kuvuga amoko, nyamara ni yo atugenga. Turi abahutu n’abatutsi, ndetse n’abatwa ngo basigajwe inyuma n’amateka. Diane Rwigara ni umututsikazi, utarandujwe na ba bandi. Gutegeka u Rwanda yumva ari ibye, we na Barafinda ndetse na Mwenedata. Abandi si ibyabo; ntibavukiye gutegeka; ni abo guhakwa iyo mu bikari; ni »abateruzi b’ibibindi »!
Nyamara nta n’uwabarenganya, kuko barakanzwe. Buzuye amagereza, aruta amavuriro n’amashuri. Barimo abakoze ibyaha n’abaziranenge. Abandi bari mu gihugu n’inyuma yacyo, nyamara bameze nk’abavantara. Ni ubwoko bwaciwe, butakigira ijambo, buzamarwa na ka kamasa, kazivuka mo. Ababugize bameze nk’inyamaswa zumva intare imwe rukumbi, itontomera mu ishyamba, zikirukira rimwe zose, aho kuyisananira ngo ziyirwanye.
Ayo ni amateka; amateka yacu, anashingiye ku myumvire yacu. Ni amateka asabwa guhindurwa mu maguru mashya. Nyamara kuyahindura ni inzira ndende. Gukuraho ikibi biragora, kurusha kubaka icyiza. Kwemera ko icyo kibi na cyo kiganza icyiza, ni ubugwari n’ubugomeramana. Kukirwanya ni ukumva ko ntawe uruta undi; ni ukumva neza ko ntawavukanye imbuto, ko u Rwanda ari urwa bene Kanyarwanda. Twese uko twakabaye. Ngiyo intambara mwene Rwigara arimo kurwana. Duhamagariwe twese, hamwe n’iyonka, kumufata mu nda!
Amiel Nkuliza
http://umunyamakuru.com/


c: text/html

text:
Gusomana ni ubugeni,ni ikintu ukora kikuvuye ku mutima, ukagikora ugikunze, ukumva kikurimo atari ugupfa kwigana abandi ngo upfe gusomana utazi ibyo urimo.
Gusomana ni ubugeni,ni ikintu ukora kikuvuye ku mutima, ukagikora ugikunze, ukumva kikurimo atari ugupfa kwigana abandi ngo upfe gusomana utazi ibyo urimo.
Niba ukunda gusomana cyangwa ubiteganya ni byiza kumenya uko wakwitwara mu gihe ugiye gusomana n’umukunzi wawe ku buryo bihora bimubera urwibutso akaba atabasha kuzabyibagirwa mu buzima bwe.
Tangira gahoro
Igihe ugiye gusoma umukunzi wawe, tangira buhoro,hera ku munwa we wo hasi uwusiritaho uwawe, ukomereze ku munwa we wo hejuru nabwo uwegereza uwe buhoro buhoro.
Sumbyaho gato uko watangiye
Nyuma yo gutangira buhoro buhoro, ushobora gusumbyaho umuvuduko wabikoreragaho, noneho umunwa wawe ukaba watangira kuwegereza cyane uwe ukamurigata,ugenda wongeramo akagufu.
Ntukibagirwe gukoresha amenyo
Ku bantu benshi gusomana bitangira ndetse bikanasozwa bakoresha iminwa gusa, nyamara gukoresha amenyo bikangura ibyumviro, ugatangira kumva uburyohe muri wowe.
Ntabwo gukoresha amenyo bivuze kuruma mugenzi wawe ahubwo ukoresha amenyo mu kwagaza umunwa wa mugenzi wawe akarushaho kumva utuntu tumwirukanka mu mubiri.
Ni nk’ibirungo uba ushyize mu gusomana kuko uko amenyo yawe yagaza umunwa we wo hasi n’uwo hejuru ubisimburanya bizana ibindi byumviro iminwa yanyu mwembi itari kuzana.
Hindura icyerezo cy’umutwe
Ntugomba gutangira gusomana ngo uze kurinda ubwo ubirangiza, utarahindura icyerekezo cy’umutwe.
Uko usomana uba ugomba kugenda uhindura icyerezo cy’umutwe w’uwo murimo gusomana na byo birabafasha mukaryoherwa cyane.
Wikwibanda cyane ku minwa
Igihe usoma umukunzi wawe, ntukibande ku minwa gusa nk’aho nta bindi bice by’umubiri iyo nshuti yawe ifite,ugomba no gusoma mu ijoshi, amatwi, ku matama h’umukunzi wawe,ibice byose by’umubiri bigakanguka nibwo arushaho kuryoherwa.
Kubikora kenshi bituma uhinduka inzobere
Ntushobora kuba inzobere igihe cyose udashyira mu bikorwa ibintu bishya wungutse.
Ntushobora kwizera ko uzasomana neza n’inshuti yawe ku nshuro ya mbere, ariko igihe cyose uzakomeza kubikora uzasigara uri umuhanga mu gusomana ku buryo uwo uzasoma bizamubera urwibutso mu buzima bwe bwose.
Bruce MUSHUMBA
Ibitekerezo
nshaka umukunzi Kanda hano umusubize
nitw jeanne ndi umukobwa mfit 20years ndashaka umukunzi uzi gukunda atanyw inzoga cg itabi uko yaba ameze kose ntakbaz Kanda hano umusubize
umwana wumukobwa ushak Gusoman Yanyadikira twakibera ninshuti cg call +250787392561 Kanda hano umusubize
umva ndahar wese 2 Kanda hano umusubize
Ndi,red,mpamagaraubwireahouherereyenumber0727924629 Kanda hano umusubize
nabuze umuntu ubinkorera ubishaka yampamagara no:0727619099 Kanda hano umusubize
Umva,mwana ndagushaka mazenkubizurebyimazeyo kandinagukunze numberyajyen 0727924629 Kanda hano umusubize
Uranyemereraras Kumpa Number Yawe Iyanjye Ni0731894131 Nindi Ni 0725921966. Kanda hano umusubize
Murakoze cyane ni claire Kanda hano umusubize
Claire ndagushaka number yange ni 0725318119 Kanda hano umusubize
byaterwa nuwo wa kiss nzeneza haba uwambere bwawe atarishutiyawe haba uwakabiri wakiss nze arishutiyawe biterwanaburimuntu ukoyabyakiriye Kanda hano umusubize
byaterwa nuwo wa kiss nzeneza haba uwambere bwawe atarishutiyawe haba uwakabiri wakiss nze arishutiyawe biterwanaburimuntu ukoyabyakiriye Kanda hano umusubize
nukuri jew nimekupenda sana mupenzi unaonaje kabisa mim nimekumis sana??????????? Kanda hano umusubize
ooh! gusomana ndumvambikunze cyanep! Kanda hano umusubize
Murakoze cane kunama mutugir.ndumusore ndiburundi ndashaka umukunzi twakundana hama tukabana.whatsapp ni +257 79 72 93 41 Kanda hano umusubize
Ahaaa! Ntibizoroha Pe. Kanda hano umusubize
nimushakire umukobwa w'umurundi wumva ashaka umukunzi Kanda hano umusubize
ahwiiii ! nabishatse kd umugabowange twaratandukanye? nkorek? Kanda hano umusubize
Muraho! NSHUTIZURU KUNDO NONESE ANATHALIE MFITE INSHUTI INKUNDA ARIKO NIKUNDA GUSOMANA NAKORA IKI? KUGIRANGO IBIKUNDE. MURAKOZE! Kanda hano umusubize
Icyo Wakora Uzamubwireko Ukunda Gusomana Nawe Niba Agukunda Ntiyakwima Icyo Ukunda Azageraho Yumveko Agomba Kugukorera Ibyukunda Kugirango Atakubabaza Ark Sibyiza Kuboro Mutarabana Murakoze. Kanda hano umusubize
URASHAKA UNDI? Kanda hano umusubize
Ninde Ubwiye? Kanda hano umusubize
ndabashima cyane kunama nziza muturyezaho Kanda hano umusubize
shaka ugupfubura nyine Kanda hano umusubize
SINKUNDA GUSOMANA JEWE NKUNDA GUSWERA NU GUKORA KUGISTINA CUMUKOBWA UWANGIRA NAMA79718895YANYANDIKIRA Kanda hano umusubize
wampamagara tugapanga se ! 0727928978 Kanda hano umusubize
Ngwinombigufashemo nsanga uganda kuri victoria cg hamagara +256781104302 murakoze. Kanda hano umusubize
Urihangana ushake undi. niba ubona bishoboka.cg duhamagare kuri 0726305287 tukubere umuranga mwiza. kandi ukomeze kwihangana ubivange no gusenga. Kanda hano umusubize
mpamagara ngufashe 0722159161 Kanda hano umusubize
ndahari Anathalie weee Kanda hano umusubize
ni wihanga uzoronka uwundi ubimugirir sivyonone? Kanda hano umusubize
NYITORERA NONE. Kanda hano umusubize
Ndi Gwawe Humura Kanda hano umusubize
DIFUZA KONAKUGIRA ISHYUTI NIBABIKUNDA UZUBIZE FITE IMYAKA /26/ Kanda hano umusubize
Anattarie Nange Ndabishatse Wampaye Number Yawe Kanda hano umusubize
Yewe nibyiza ariko mwese ndabona mutarize ikinyarwanda kuko si wowe, siwe mwese wagirango ntimwize ibihekane mugerageze musubire muwa kabili primaire Kanda hano umusubize
Umuntu anyaza gute ?Nimudusobanurire Kanda hano umusubize
Umuntu anyaza gute ?Nimudusobanurire Kanda hano umusubize
Ark Igihe Babisobanuriye Warihe? Kanda hano umusubize
Wowe Uracyari Umwana Mugakino Uzashake Nkwigishe! Kanda hano umusubize
Wama azatugereho tumwigishe tuzabikora jye nawe arebereho ntuzabyemera tukamwigishase nice? Kanda hano umusubize
Umuntu anyaza gute ?Nimudusobanurire Kanda hano umusubize
ndi umusore ndashaka umugore twahuza tukikundanira ubishaka ampamagare 0727259412 whatsapp 0785174994 Kanda hano umusubize
HEWE.JEWE 'URAZATWIKUNDANIREN'ANJENDINKUMINDAGUKENEYE.YES Kanda hano umusubize
NDUMUTIPE AKENEYE UWAMUHA URUKUNDO Kanda hano umusubize
HEWE.JEWE 'URAZATWIKUNDANIREN'ANJENDINKUMINDAGUKENEYE.YES Kanda hano umusubize
HEWE.JEWE 'URAZATWIKUNDANIREN'ANJENDINKUMINDAGUKENEYE.YES Kanda hano umusubize
natwe mwatubera Kanda hano umusubize
wanyandikira niburumukobwa Kanda hano umusubize
Hello Modest! None Ushaka Umukunzi Kuri Internet Abo Usanzwe Uzi Neza Bose Warababenze? Niba Utaramubona Mpamagara 0723934165 Kanda hano umusubize
KONANJYE NTAMUKUNZI FITE REKA TWISUNGANE IMANA IKOMEZE KUKURINDA, Kanda hano umusubize
mim nimegupenda sana kwajuuu kabisa wew nimuzuri sana???? Kanda hano umusubize
ko numva biryoshye? Kanda hano umusubize
nitwa Aaron nizigiyimana ndi Gitega muburundi.ndumva nashaka kubashimira cane kunama nziza mutugira.akazi keza Kanda hano umusubize
Ahaaaaaa birakomeye Kanda hano umusubize
gute nchuti ahubwo nuku by'itoza Kanda hano umusubize
NJEWENABUZEUMUKUNZINDAMWIFUZEMWAMFASHAABONETSEYAHAMAGAKURIYI0725720866 Kanda hano umusubize
Nukuri mutujyira inama zinjyira kamaro pe. nanjye ubungiye kubyiga nzaryohereze umukunzi wanjye. Kanda hano umusubize
sha ndumiwe pe nonece mudu sha kire utu ndi twu bwe njye Kanda hano umusubize
utundi tw ubwenge ntatundi uretse kubyimenyereza buri munsi Kanda hano umusubize
shyiramo agatege kuko warakererewe? Kanda hano umusubize
kbx mutujyezaho utuntu twubeng Kanda hano umusubize
Aline. Ahhhhhhh mbega byiza Kanda hano umusubize
Ntuzongere Kanda hano umusubize
uzaze twisomanire ndumva biryoshye weeeeeee Kanda hano umusubize
aline ndumva wifuje kubikora nsanga hano inyamasheke tubirangize Kanda hano umusubize
ntacyibazo Kanda hano umusubize
Aline We Konagukunze Wanyemerera Ukampa Urukundo: 0733910666/0781784736/0723890165 Kanda hano umusubize
Aline We Konagukunze Wanyemerera Ukampa Urukundo: 0733910666/0781784736/0723890165 Kanda hano umusubize
Aline Uri Mu Kahe Karere? Kanda hano umusubize
0726234710 Kanda hano umusubize
uri umukobwa c cg umuhungu Kanda hano umusubize
0728324208 Kanda hano umusubize
NDABAKUNDAMUKOMEREZAHO Kanda hano umusubize
Ndabona Nuku Ribishimishije Pe Arikose Ntibyavamwuburaya? Kanda hano umusubize
GUSOMANA ni byiza cyane.Bili mu bintu bidushimisha kurusha ibindi mu buzima bwacu.Mujye mwibuka ko ari imana yacu yitwa Yehova ishaka ko duhora twishimye.Cyokora mugomba kumenya no kwemera ko iyo mana yaduhaye ibice by'umubiri bidushimisha (sensorial organs),ariko iduha n'amategeko.Niba twemera iyo mana ko ituyobora,tugomba kwirinda gukora ibyo itubuza.Niyo mpamvu "tugomba gusomana gusa" n'abagore cyangwa abagabo bacu b'isezerano.Gusomana n'umuntu utari uwo mwashakanye,ni icyaha gikomeye kizatuma abantu benshi babura ubuzima bw'iteka muli paradizo (1 Abakorinto 6:9,10).Birababaje kubona ahubwo abasomana benshi ari abantu baba bashaka kwishimisha gusa,atari aba Fiyanse cyangwa married people.Ubuzima bw'iteka ntacyo bubabwiye.Mujye mumenya ko imana yashyizeho umunsi w'imperuka (Ibyakozwe 17:31).Kuli uwo munsi,imana izarimbura abantu bose bishimisha mu byisi gusa bakora ibyo imana yatubujije.Ariko abakora ibyo idusaba,izabaha ubuzima bw'iteka muli paradizo,kandi izure abantu bapfuye bayumvira.Abantu basomana batari married cyangwa aba FIYANSE,bamenye ikibategereje.Ni ukutagira ubwenge mu kwishimisha akanya gato,hanyuma ukazabura ubuzima bw'iteka.You must think twice before kissing,caressing or having sex with a person who is not your legal partner.Nubwo bikorwa na millions z'abantu,ntibizabuza imana kubarimbura bose ku munsi w'imperuka.Byisomere muli Yeremiya 25:33.Tujye twumvira imana yaduhaye iminwa,sex,etc...kugirango tubikoreshe gusa kuli legal partners. Kanda hano umusubize
Wandika ibintu byiza ikibazo cyawe nturamenya gutandukanya imana n'Imana y'ukuri. Subira mu nyandiko wakoze urebe inyisho watanze urimo uvugira aka mana katazwi kuruta ko wavugira Uhoraho Imana ariwe Yehova (Imana :tangiza inyuguti nkuru)iyi comment si ubwa mbere uyihawe!!!!! Kanda hano umusubize
urakoze umunsubirije neza bajye bamenya gutandukanya God$god ndanjyije nshima imirasire gukomeza kuduhugura kuko nabyo is the part of life. Kanda hano umusubize
Ikibazo nkatwe hano iwacu [ imana]-turizink'igitsina cy'umugore inaha niko tukita ngoni imana Kanda hano umusubize

robotstxt: allowed

filter: keep


text:
Muri iyi minsi urasanga ku isi havugwa ibibazo ama leta ahanganye nabyo yo kwemera cyangwa kurwanya ubutinganyi mu mategeko yabyo.
Ibihugu bimwe na bimwe bihitamo kubihanira kuko binyuranyije n’amategeko yabyo, ibindi bigahitamo kubyemera bivuga ko ari ugushyigikira ukwishyira ukizana ku burenganzira bw’ikiremwa muntu.
Iki ni ikibazo cyagarutsweho mu kiganiro cyihariye UBUGINGO.COM yagiranye n’umushumba mukuru mu itorero “Jubilee Revival Assembly” ari we Pastor KABANDA Stanley yagize icyo avuga ku butinganyi (Homosexuality). Yagize ati: “Ubutinganyi ni icyaha kibi kandi Imana yanga urunuka. Bibiliya itubwira neza ko kiri (ubutinganyi) mu byatumye Imana irimbura Sodoma na Gomora. Niba isi igeze mu byaha nk’ibi by’indengakamere abantu bamenye ko ari ikimenyetso cy’imperuka.
Asoza agira ati “ntangazwa n’abantu babeshya ko ubutinganyi babuterwa ari ko baremwe; ni ikinyoima kuko ntiyarema umuntu mu buryo buzatuma agwa mu byaha kandi Ibyanga urunuka.
"Jye Kabanda Stanley ubutinganyi nzaburwanya mbwamaganire kure ndetse nta n’ahantu na hamwe nagira ubwoba bwo kuvuga ko ari icyaha". Yizeye kandi ko Leta y’u Rwanda itazigera yemerera abatinganyi gukorera mu Rwanda kuko buhabanye n’umuco ndetse na Bibiliya ibirwanya.


text:
Amateka y’Intumwa Muhammad (Imana imuhe amahoro n’imigisha)
Igisekuru cy'Intumwa y'Imana Muhamadi (Imana imuhe amahoro n'imigisha)
MUHAMADI MWENE ABDULLAH, MWENE ABDUL MUTWALIB SHAYBAT, MWENE HASHIM AMRU, MWENE ABDUL MANAF AL MUGHIRAT, MWENE QUSWAY ZAYID, MWENE KILABI, MWENE MURA, MWENE KAABU, MWENE LUAY, MWENE GHALIBI, MWENE MALIK, MWENE NADWIR, MWENE KINANAT, MWENE KHUZAYMAT, MWENE MUDRIKAT AMIR, MWENE ILIAS, MWENE MUDWIR, MWENE NAZAR, MWENE MI'AD, MWENE AD'NAN.
Ivuka ry'Intumwa Muhamadi.
Intumwa y'Imana MUHAMADI yavutse kuwa mbere taliki ya 12/3/571 Umwaka witiriwe inzovu. Nyina amaze kumubyara, yatumyeho ABDUL MUTWALIB sekuru w'Intumwa ngo aze arebe umwana. Ubwo yaraje areba umwana, umubyeyi (AMINA BINTI WAHAB) amusubiriramo ibyo yabonye ubwo yari atwite, n'uko yategetse uko umwana azitwa . Nyuma yo kumubyara humvishwe umuyahudi avuga mu ijwi riranguruye ari i MADINA agira ati: "YEMWE BAYAHUDI! HAGARAGAYE INYENYERI Y'IVUKA RYA AHMADI" (iri zina ni rimwe mu mazina y'Intumwa Muhamadi). Yonswa na HALIMAT mwene ABI DHU'AYIB ASSA'ADIYAT.
Intumwa y'Imana MUHAMADI ((Imana imuhe amahoro n'imigisha)) imaze koherezwa mu cyaro cya BANI SA'AD, yonkejwe na HALIMAT ASA'ADIYAT, akaba yarabanye n'Intumwa y'Imana igihe cy'imyaka ine. Ariko mugihe yitabwagaho na HALIMAT ASA'ADIYAT, hagiye hagaragara ibimenyetso bigaragaza ko afite imigisha n'uburinzi bw'Imana, icy'ingenzi muribyo ni uko HALIMAT ASA'ADIYAT agitangira konsa Intumwa y'Imana (Imana iyihe amahoro n'imigisha), yagize amashereka ahaza Muhamadi n'umukobwa we wari umaze igihe arira kubera ikibazo cy'inzara kubera kutabona amashereka , intumwa yarezwe na sekuru (ABDUL MUTWALIB) na se wabo (ABU TWALIB).
Nyuma yo kwitaba Imana k'umubyeyi we AMINA, Intumwa y'Imana Muhamadi ((Imana imuhe amahoro n'imigisha)) yarezwe na sekuru ABDUL MUTWALIB, nyina AMINA yitabye Imana Intumwa y'Imana ifite imyaka itandatu, akaba yaritabye Imana ubwo yagarukaga i MAKKA avuye i MADINA aho yari yagiye gusura ba nyirarume ba se aribo bene ADIYU BIN NAJAR babaga i MADINA. Ubwo yagarukaga yageze ABAWA'U yitaba Imana, ubwo UMU AYIMANI afata Muhamadi amuzanira sekuru ABDUL MUTWALIB i MAKKA., atangira kumwitaho kugeza ubwo yitabye Imana, Muhamadi ((Imana imuhe amahoro n'imigisha)) afite imyaka umunani, ubwo arerwa na se wabo ABU TWALIB, uvukana na se ku babyeyi be bombi. Bimwe mu bimenyetso byagaragazaga ivuka n'ubutumwa bwa Muhamadi!
IMVUGO YA BAHIRA:
Ubwo ABU TWALIB yasohokaga agiye mu bucuruzi i SHAM, amaze kwitegura neza buri kintu yagishyize mu mwanya wacyo, icyo gihe Intumwa y'Imana Muhamadi (Imana iyihe amahoro n'imigisha) yatekereje ukuntu se wabo ABU TWALIB agiye kuyisiga, yavuze irahira ko bajyana mu rugendo atayisiga.
Barajyanye, bageze mu nzira yerekeza i SHAM mugace kitwa BAS'RA (muri IRAQ y'ubu) kabagamo umupadiri witwaga BAHIRA wari ufite urusengero rwe bwite, akaba yari azi neza amateka y'aba KRISTU bakaba baranamwifashishaga kugira ngo bamenye ibiri mu gitabo cyabo, kuko bakekaga ko ariwe ufite ubumenyi kuri icyo gitabo. Abajya mu masoko ubwo bageraga kuri uwo mupadiri, bari basanzwe akenshi bamunyuraho ntibamuvugishe ndetse ntibanamwigaragarize uretse uwo mwaka.
ABU TWALIB we n'Intumwa y'Imana Muhamadi (Imana iyihe amahoro n'imigisha) hamwe n'abandi benshi bari bahuje urugendo rwerekeza ku isoko, begereje kugera kurusengero rwe, basanze yabiteguye abatekera ibiryo byinshi, bakeka ko ibyo yabikoze bitewe n'ibyo yeretswe ari mu rusengero rwe,abona Intumwa y'Imana iri ku ifarasi, muri icyo gihe bariho baza hejuru y'Intumwa yari atwikiriwe n'igicu wenyine mu mbaga y'abantu bari kumwe. Bageze hafi y'urusengero rwe, bicaye mu gicucu munsi y'igiti, nuko abona igicu cyatwikiriye cya giti kikagenda kinyeganyeza amashami yacyo muruhande Intumwa y'Imana Muhamadi (Imana iyihe amahoro n'imigisha) yari yicayemo. Uwo mupadiri ubwo yerekwaga ibyo byose, yasohotse murusengero rwe yohereza Intumwa ngo ibabwire iti: Mubyukuri nabateguriye ibiryo yemwe ba kurayishi nkaba nifuza ko mwese abakuru n'abato munyitaba
Umwe mu bagabo bari kurugendo aramubwira ati: Ku izina ry'Imana yewe BAHIRA, muby'ukuri uyu munsi ufite umwihariko, twanyuraga hano kenshi ariko ntiwigeze ukora nk'ibi ni iki ugamije uyu munsi?. BAHIRA aramusubiza ati: Uvuze ukuri!! ninako biri, kuko muri abashyitsi, nkaba nifuje ko nabakira nkabatekera mwese mukarya. Ubwo bose baramwitabye, uretse Intumwa y'Imana Muhamadi ((Imana imuhe amahoro n'imigisha)), kubera imyaka ye bitewe n'uko bamusize ava munsi y'igiti yari yugamyemo izuba, ubwo BAHIRA yanyuzaga ijisho mubamwitabye bose, ariko ntabone uwo yari yeretswe ari murusengero, maze arababwira ati: NDABASABYE RWOSE NTIMUGIRE UWO MUSIGA INYUMA KURI IRI FUNGURO. Baramubwiye bati: Rwose ntawasigaye inyuma uretse umwana muto wasigaye kubera imyaka ye. Arababwira ati: Muramenye nimumuhamagare nawe aze arye kuri aya mafunguro hamwe namwe.
Umwe muba KURAYISHI yaravuze ati: Ku izina rya LATA na U'UZA (akaba ari ibigirwamana Abakurayishi basengaga) turagaya Muhamadi mwene ABDULLAHI mwene ABDUL MUTWALIB wanze gusangira hamwe nawe!.
Ubwo yaraje amwicaza mu mbaga y'abantu. BAHIRA akimubona yatangiye ku mwitegereza amuhozaho ijisho kugira ngo arebe ibimenyetso yeretswe ko bigaragara, bamaze kurya batangira guhaguruka, BAHIRA yegera Intumwa y'Imana Muhamadi (Imana iyihe amahoro n'imigisha) arayibwira ati: Yewe musore, ndakubaza mu kuri kwa LATA na U'UZA ndagira ngo njye nkubaza nawe unsubiza. (BAHIRA yarahiye atyo kubera ko aba KURAYISHI ari ko barahiraga) Intumwa y'Imana iramusubiza iti: Ntumbaze ku izina rya LATA na U'UZA, ku izina ry'Imana ntakintu kintera uburakari bukomeye nk'ibyo byombi. BAHIRA aramubwira ati: Ku izina ry'Imana uretse ko ngusaba kukubaza nawe ukansubiza. Intumwa y'Imana Muhamadi (Imana iyihe amahoro n'imigisha) iramubwira iti: Mbaza icyo wifuza. Atangira kumubaza n'Intumwa y'Imana Muhamadi (Imana iyihe amahoro n'imigisha) nayo ikamusubiza, Bahira agasanga ibyo asubizwa bihura n'ibyo yeretswe. Nuko Intumwa y'Imana imwereka kumugongo wayo, abona ikimenyetso kigaragaza ko azaba Intumwa. Ubwo amaze kumubaza yabwiye se wabo ABU TWALIB ati: Ese uyu mwana ni iki cyawe? nawe aramusubiza ati: Ni umwana wanjye. BAHIRA aramubwira ati: Si umwana wawe kandi uyu mwana ntibishoboka ko se yaba akiriho. ABU TWALIB aramubwira ati: Ni umwana wa mukuru wanjye. BAHIRA aramubaza ati: Ese Se w'uyu mwana byamugendekeye bite?. ABU TWALIB aramusubiza: Ise w'uyu mwana yapfuye nyina amutwite. BAHIRA aramubwira ati: Uvuze ukuri, ariko umwana wa mukuru wawe musubize inyuma mu gihugu cye, kandi umurinde aba YAHUDI, ku izina ry'Imana iyo baramuka bamenye ibyo namumenyeho, bari kumukorera ibikorwa bibi. Muby'ukuri niko biri ko uyu mwana w'umuvandimwe wawe azaba umuntu ukomeye. Ubwo yamusubiranye bwangu mu gihugu cye.
Intumwa irongora Khadidja.
Intumwa y'Imana Muhamadi (Imana iyihe amahoro n'imigisha) ishakana na KHADIDJA mwene KHUWAYILID mwene ABDUL U'UZA mwene QUSWAY mwene KILAB, umugore w'umunyabwenge wari ufite icyubahiro mu bagore b'aba KURAYISHI, kuburyo abagabo bo mu bwoko bwe bifuzaga kumurongora.
Uyu Khadidja yakoreshaga abagabo mu bucuruzi, ubwo yamenyaga ukuri kw'Intumwa y'Imana mu magambo ye no kuba umwizerwa, akanarangwa n'imico myiza, yohereje Intumwa kugira ngo zimusabe ko yamufasha mu bucuruzi bwe akajya amwohereza i SHAM. Intumwa y'Imana ibyo yarabyemeye, ajyana n'umukobwa witwaga MAYISARAT, ariko mugihe yari kumwe n'Intumwa y'Imana yagiye abona ibitangaza n'ibimenyetso bigaragaza ko ari umuntu udasanzwe, yaje kubibwira nyirabuja KHADIDJA, abyumvise yifuza ko yamurongora Muhamadi arabyemera barabana. Nyuma yo kubana n'Intumwa y'Imana, KHADIDJA yagize umwanya ukomeye ku ntumwa y'Imana Imana iyihe amahoro n'imigisha kandi ibyo ntibitangaje kuko KHADIDJA yari umugore w'imico myiza, ariko ibirenze ibyo ni uko ari nawe wamubyariye abana uretse umwana witwaga IBRAHIM gusa wabyawe na MARIA (w'umunyegiputa).
Abana Khadidja yabyaranye n'Intumwa Muhamadi ni:
-
QASIM: Ari nawe Intumwa y'Imana Muhamadi (Imana iyihe amahoro n'imigisha) yitirirwaga, akaba yarapfuye akiri muto
-
ZAINABU
-
LUQAYAH
-
UMU KULTHUM
-
FATWIMAH
-
ABDULLAH
-
KHADIDJA yabanye n'Intumwa y'Imana Muhamadi (Imana iyihe amahoro n'imigisha) afite imyaka mirongo ine (40) naho Intumwa y'Imana Muhamadi (Imana iyihe amahoro n'imigisha) ifite imyaka makumyabiri n'itanu (25).
KHADIDJA aba Umuyislamu.
KHADIDJA mwene KHUWAYILIDI yemeye by'ukuri ubutumwa bwahishuriwe Muhamadi, amutera ingabo mu bitugu mubyo yakoraga, akaba yarabaye uwa mbere mubemeyeIIntumwa y'Imana Muhamadi ((Imana imuhe amahoro n'imigisha)) bakanayiyoboka. KHADIDJA yamubaga hafi amuhumuriza kugahinda yabaga yatewe n'abahakanaga ubutumwa bwe.
HAMZA mwene ABDUL Mutwalib aba Umuyislamu.
ABU JAHALI yanyuze kuntumwa y'Imana Muhamadi (Imana iyihe amahoro n'imigisha) iri ku musozi wa SWAFA, amukorera ibikorwa by'urukozasoni, amutesha agaciro, ariko Intumwa y'Imana Muhamadi (Imana iyihe amahoro n'imigisha) imwima amatwi ntiyamuvugisha. Umugaragu wa ABDALLAH BIN JADI'AN yari munzu ye abyumva, ubwo yaragiye ajya murusisiro rw'aba KURAYISHI kuri AL KAABA yicarana nabo. Ntibyatinze HAMZA aba arahageze n'umuheto we avuye guhiga, iyo yavaga guhiga atahukanye umuhigo ntiyanyuraga ku nzu y'umu KURAYISHI adasuhuje akanavugana nabarimo, akaba yari umusore wiyubaha kandi ufite ingufu mu ba KURAYISHI, ubwo yanyuraga kumugaragu wa ABDULLAH BIN JADI'AN, Intumwa y'Imana Muhamadi (Imana iyihe amahoro n'imigisha) yasubiye mu rugo rwe, uwo mugaragu yaje kubwira HAMZA ati: Yewe aba amarat (Hamza) iyo uza kubona ibyo umwana w'umuvandimwe wawe muhamadi yakorewe na ABU DJAHAL, yicaye hano amukorera ibikorwa by'urukozasoni aramutuka, amaze kumuharabika arigendera undi ntiyagira icyo amuvugisha!.
HAMZA abyumvise biramubabaza ararakara arasohoka ntiyagira na hamwe ahagarara, agenda yiteguye ABI DJAHALI avuga ko aho bahurira ariho amutsinda, ageze kuri AL KAABA areba amushakisha aho yicaye abona yicaranye n'abantu bo mubwoko bwe, ubwo agenda agana aho yari ari, abaye nk'uhaguruka afora umuheto amurashe amukomeretsa ku mutwe bikomeye, HAMZA aramubwira ati: Ese uramutuka utazi ko nanjye ndi mu idini rye? mvuga nk'ibyo avuga!! niba uri umugabo gira icyo ukora. Ubwo hahaguruka abagabo bo mu bwoko bwa BANI MAKHIZUN bashaka guhorera ABU DJAHALI, arababwira ati: Nimureke Aba amarat, muby'ukuri ninjye watutse umwana w'umuvandimwe we ibitutsi bibi. Ubwo HAMZA aba umuislam atyo, akurikira ibyo Intumwa y'Imana Muhamadi (Imana iyihe amahoro n'imigisha) yakurikiye, HAMZA amaze kuba umuislamu, aba KURAYISHI bamenye ko Muhamadi agiye gutinyika no kutavogerwa kandi ko HAMZA azamurengera akanamurinda bimwe mu bikorwa bibi bamukoreraga.
IMYIFATIRE YARANZE INTUMWA Y'IMANA MBERE Y'UBUTUMWA
Abanyamateka bose bemeranya ko MUHAMADI (Imana imuhe amahoro n'imigisha) mwene ABDULLAH yari intangarugero mu bwoko bwe, arangwa n'imico myiza, muriyo twavuga: kuvugisha ukuri, kurinda indagizo, kuburyo byageze aho bamwita (AMINI "UMWIZERWA"), niwe wabitswaga ibintu by'agaciro, ntiyigeze arangwa no kunywa inzoga cyangwa ngo arye ibyabagiwe ibigirwamana, ntiyanajyaga mu minsi mikuru y'ibigirwamana, ahubwo mu mabyiruka ye, yagendeye kure ibigirwamana, yatungwaga n'ibyo yakoreye kuko ababyeyi be nta mutungo basize, uretse utuntu duke kuburyo mu mirimo yakoze mu busore bwe ibaze.
IBIGWI BY'INTUMWA Y'IMANA MUHAMADI
Imico myiza. Muby'ukuri Intumwa y'Imana Muhamadi niwe ntangarugero mu mico myiza yaranze ikiremwa muntu haba mugihe cye cyangwa nyuma ye, ninayo mpamvu umuntu wese ushaka kugira imico myiza agomba gukurikira Intumwa Muhamadi (Imana imuhe amahoro n'imigisha) kugirango ayigireho.
Intumwa y'Imana yafashaga abantu bose, haba abo mu muryango we n'abandi, yababariraga abamuhuguje, agahuza abatanye, ndetse akanagirira neza abamuhemukiye. Ibyo bikorwa byiza n'iyo mico myiza yarangaga Intumwa y'Imana Muhamadi (Imana imuhe amahoro n'imigisha) tugomba kurangwa nabyo twisanisha nayo.
"Mufite urugero rwiza ku ntumwa y'Imana, kuri babandi biringira Imana bakemera umunsi w'imperuka kandi bakibuka Imana cyane".
Qor'an 33:21
Nanone iragira iti:
"Mubyukuri wowe (Muhamadi) uri umunyamico myiza ihebuje".
Qor'an 68:4
Biturutse k'umusangirangendo ABDULLAH mwene AM'RI Imana imwishimire yaravuze ati: “Intumwa y'Imana ntiyaranzwe n'ingeso mbi yajyaga avuga ati: "Mubyukuri umwiza muri mwebwe ni urangwa n'imico myiza kurusha abandi”.
Yakiriwe na BUKHARIY na MUSLIM
Undi musangirangendo ANAS mwene MALIK Imana imwishimire yaravuze ati: “Nakoreye Intumwa y'Imana Muhamadi (Imana imuhe amahoro n'imigisha) imyaka icumi; ntiyigeze anyinuba, cyangwa ngo ambaze ati: "Kuki wakoze iki? cyangwa kuki utakoze kiriya?”
Biturutse kuri IBUN ABAS, Imana imwishimire yaravuze ati: Intumwa y'Imana yagiraga ubuntu cyane kurusha abantu bose, ikarushaho mu kwezi kwa Ramadhani, icyo gihe yabonanaga na malaika Jibril muri buri joro, ubwo yamusubirishagamo Qor'an (yamwigishaga)
Yakiriwe na BUKHARIY na MUSLIM
Nanone biturutse kuri ANAS mwene MALIK, Imana imwishimire yaravuze ati: Ntakintu Intumwa y'Imana (Muhamadi) yasabwe, uretse ko yagitanze, maze umugabo aramugenderera amuha ihene, wa mugabo ahita asubira kubantu be afite ya hene yahawe n'Intumwa y'Imana, abahamagarira inzira y'ubuislamu arababwira ati: nimugane Islamu, mubyukuri Muhamadi atanga adatinya ubukene" Yakiriwe na MUSLIM
ISONI
Intumwa Muhamadi (Imana imuhe amahoro n'imigisha) yarangwaga n'isoni, kandi iyo umuntu agira isoni, agendera kure y'ibibi ari nabyo biranga abemeramana; izo nizo soni zigamijwe zo kwirinda ibibi mukugirira isoni Imana Umurezi wawe wakuremye, ndetse n'abantu bose. Bityo, iyo ufite isoni, ntakibi cyakugaragaraho.
Biturutse kuri ABI SAIDI AL KHUDRIY Imana imwishimire aragira ati: Intumwa y'Imana (Muhamadi) (Imana imuhe amahoro n'imigisha) yarangwaga n'isoni. Yagiraga isoni kurusha isugi ikiri iwabo, kandi iyo yabonaga ikintu kiyirakaje twabimenyeraga muburanga bwayo
Yakiriwe na BUKHARIY na MUSLIM
KWICISHA BUGUFI
Intumwa y'Imana Muhammad (Imana imuhe amahoro n'imigisha) yicishaga bugufi ntiyigeze ibona ko iruta abari kumwe nayo kubera ko ariyo yabayoboraga, ahubwo igihe cyose yishyiraga mu rwego rumwe n'abantu bose, nta busumbane hagati ye n'abari kumwe nayo. Intumwa y'Imana Muhamadi (Imana imuhe amahoro n'imigisha) yariyoroshyaga, ntiyigeze yibona mubuzima bwayo bwose kandi ntiyigeze irangwa n'agasuzuguro, nubwo yari umuyobozi mukuru nk'Intumwa y'Imana yoherejwe kubantu bose. Biturutse kuri UMAR mwene KHATAB Imana imwishimire yaravuze ati: Numvise Intumwa y'Imana (Muhamadi) (Imana imuhe amahoro n'imigisha) igira iti: "Muramenye ntimuzakabye mu kuntaka nk'uko abakirisitu bakabije mugutaka (Intumwa y'Imana) Yesu mwene Maria, ahubwo mukuri njye ndi Intumwa y'Imana mujye muvuga ko ndi umugaragu w'Imana n'Intumwa yayo"
Yakiriwe na BUKHARIY
Iyi mvugo, itugaragariza uburyo Intumwa y'Imana Muhamadi (Imana imuhe amahoro n'imigisha) yicishaga bugufi, ubwo yabuzaga abantu kurenza urugero mu kumutaka no kumuvuga ibigwi kugira ngo batazarengera, maze bakageza aho bamwita ko ari umwana w'Imana nk'uko aba "NASWARA" (ABAKRISTU) bageze aho kwita Intumwa y'Imana Yesu mwene Maria ko ari umwana w'Imana ndetse bamwe muribo bamwise Imana; ahubwo Intumwa y'Imana Muhamadi (Imana imuhe amahoro n'imigisha) yategetse ko yahamagarwa umugaragu w'Imana cyangwa Intumwa y'Imana. Ibi bikaba bigaragaza ko ari ntayandi mazina tugomba kumwita arengera imbibi, kugira ngo tutazamushyira mu rwego adafite.
Kwicisha bugufi kw'Intumwa y'Imana Muhamadi (Imana imuhe amahoro n'imigisha) tubisanga nanone mu mvugo yakiriwe na ANAS mwene MALIKI aho yavuze ko Umugore yari afite icyo ashaka kugeza ku ntumwa y'Imana, maze aravuga ati: "Yewe ntumwa y'Imana, muby'ukuri mfite icyo nshaka kukugezaho" Intumwa iti: "Mubyeyi! mbwira icyo wifuza, nkigukemurire". Nuko bajya kuruhande, amugezaho ikibazo cye aragikemura.
Yakiriwe na BUKHARIY
Ibi biragaragaza uburyo Intumwa Muhamadi (Imana imuhe amahoro n'imigisha) yicishaga bugufi, ikaniyoroshya ubwo yitabaga uriya mubyeyi ijya kuruhande kugirango imufashe itarebye icyubahiro cyayo cy'ubutumwa.
UBUTWARI
Intumwa y'Imana Muhamadi (Imana imuhe amahoro n'imigisha) yari intwari kandi yahoranaga ubutwari muri gahunda zayo zose za buri munsi nk'uko ANAS mwene MALIKI yabivuze, ubwo yagiraga ati: Intumwa y'Imana yari umutoni kurusha bantu bose, yari umunyabuntu kurusha abantu bose kandi yari intwari kurusha abantu bose. Yakiriwe na BUKHARIY
Mu yindi mvugo yakiriwe na ALLIY mwene ABI TWALIB yaravuze ati: Twabonye Intumwa y'Imana ku munsi w'urugamba rwa BADRI, ubwo twayiganaga tuyihungiraho kandi yo iri hafi y'umwanzi, kandi icyo gihe yagaragaje ubutwari kurusha abo bari bafatanyije urugamba.
Yakiriwe na BUKHARIY na MUSLIM
KOROHERANA
Intumwa y'Imana Muhamadi (Imana imuhe amahoro n'imigisha) yoroshyaga ibintu nk'uko nawe ubwe yiyoroshyaga imbere y'abantu bose, yaba abantu b'ibikomerezwa, abatware ndetse n'abantu baciriritse. Intumwa y'Imana ntiyigeze yiyumvisha ko iri hejuru y'abandi, dore ko yanabarushaga byinshi hiyongereyeho kuba yari n'Intumwa y'Imana yoherejwe kubantu bose batuye isi. Biturutse kuri ABI HURAYIRAT Imana imwishimire yaravuze ati: Umunyacyaro wari kurugendo yaraje, yihagarika mu musigiti, abantu baritonganya bashaka kumukumira, Intumwa y'Imana (Imana imuhe amahoro n'imigisha) irababwira iti: "Nimumureke arangize kwihagarika, maze musuke amazi yuzuye indobo aho yihagaritse kubera ko mwebwe mwoherejwe kugira ngo mworoshye (munoroherane) ntabwo mwoherejwe kugira ngo mukomeze ibintu".
Yakiriwe na BUKHARIY
Biturutse kuri ANAS mwene MALIKI Imana imwishimire yaravuze ati: Intumwa y'Imana (Imana imuhe amahoro n'imigisha) yaravuze iti: "Nimworoshye, mwikomeza, mutange inkuru nziza, ntimutume abantu babahunga". Yakiriwe na BUKHARIY na MUSLIM
AISHA mwene ABUBAKAR akaba umugore w'Intumwa y'Imana Imana imwishimire yavuze ko Intumwa y'Imana Muhamadi (Imana imuhe amahoro n'imigisha) yavuze iti: Yewe Aisha! Muby'ukuri Imana iroroshya kandi ikunda ubworoherane. Iguhera mu kwiyoroshya ibyo itaguhera ku gitugu. Yakiriwe BUKHARIY Kubabarira.
Imana iragira iti:
"Bababarire, uzategekecye ibyiza, kandi uzishyire kure nabagira nabi" .
Qor'an 7:199
AISHA Imana Imana imwishimire yaravuze ati: "Intumwa ntiyigeze ihitishwamo hagati y'ibintu bibiri, uretse ko yahisemo icyoroshye hagati yabyo iyo bitabaga ari icyaha; iyo cyabaga ari kibi yakigenderaga kure kurusha abantu bose, kandi Intumwa ntiyigeze yihimura keretse iyo habagaho kurengera imbibi z'Imana, icyo gihe yakurikizaga itegeko ry'Imana".
Yakiriwe na BUKHARY
Umusozo


text:
Rulindo: Hatangijwe ukwezi kw’imiyoborere myiza n’Urugerero
Visi perezida w’Inteko Ishinga Amategeko y’u Rwanda umutwe w’abadepite Kalisa Evariste, mu muhango wabereye mu murenge wa Cyungo wo mu karere ka Rulindo yatangije ku ya 22 Mutarama 2013 ukwezi kw’imiyoborere myiza ku rwego rw’igihugu; hamwe n’itorero ku banyeshuri barangije amashuri yisumbuye mu mwaka wa 2012.
Uyu muhango wahujwe no gutangiza gahunda y’Urugerero ku banyeshuri barangije amashuri yisumbuye, bihuzwa kandi no kwizihiza umunsi mpuzamahanga wo kurwanya SIDA usanzwe wizihizwa ku itariki (...)
Visi perezida w’Inteko Ishinga Amategeko y’u Rwanda umutwe w’abadepite Kalisa Evariste, mu muhango wabereye mu murenge wa Cyungo wo mu karere ka Rulindo yatangije ku ya 22 Mutarama 2013 ukwezi kw’imiyoborere myiza ku rwego rw’igihugu; hamwe n’itorero ku banyeshuri barangije amashuri yisumbuye mu mwaka wa 2012.
Uyu muhango wahujwe no gutangiza gahunda y’Urugerero ku banyeshuri barangije amashuri yisumbuye, bihuzwa kandi no kwizihiza umunsi mpuzamahanga wo kurwanya SIDA usanzwe wizihizwa ku itariki ya mbere Ukuboza.
Kalisa yavuze ko imbogamizi y’imiyoborere myiza mu Rwanda na Afurika yakunze kuba ubukene. Yashimye ko ubu hari intambwe iri guterwa, by’umwihariko Akarere ka Rulindo agashimira kuba karakomeje kuza ku isonga mu ngeri nyinshi z’imihigo; asaba abaturage kurushaho gukora bakarwanya ubukene kugira ngo babashe kwiteza imbere.
Yijeje abaturage ko Leta y’u Rwanda yashatse inzira nyayo yo kwikemurira ibibazo ubwayo, ati “Ntahabura kidobya, abamenyereye guteza amacakubiri mu Banyafurika ejo bundi bafashe imyanzuro ngo batuvaniyeho imfashanyo baduhaga, ariko basanze twariteguye.”
Umuyobozi w’Akarere ka Rulindo Kangwagye Justus, yagarutse yerekanye ko akarere ka Rulindo gakataje mu miyoborere myiza anagaragaza ko kagenda karushaho kwesa imihigo.
Kangwagye yavuze ko hari ibyagezweho, atanga urugero ko Umurenge wa Kinzuzi wahawe amashanyarazi hubakwa n’imihanda, ibiraro; kandi ngo hubatswe ibiro bishya by’imirenge hanubakwa inzu y’ubukerarugendo. Yavuze ko hanahuguwe abaturage 300 bagiye guhugura utundi turere mu gukora amaterasi y’indinganire, guhangira imirimo abaturage n’ibindi.
Mu biteganywa, umuyobozi w’Akarere yagize ati “Turashaka ko Akarere ka Rulindo kaba aka mbere mu gushaka amafaranga, kuyamenya, kuyakoresha no kuyacunga. Ubumenyi bwa gatatu dushaka ni ubumenyi n’ikoranabuhanga.”
Muri ibi birori umuhanzi Senderi International Hit yasusurukije abaturage, abakangurira kwisuzumisha no kwipimisha virusi itera SIDA.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Ingaruka ziterwa n’amavuta, akenshi ziba zifitanye isano n’amakosa abantu bakora bisiga amavuta atajyanye n’impu zabo. Lise uzobereye mu byo kumenya amavuta ajyanye n’impu kuko yabyize avuga ko hari ubwoko bw’impu n’amavuta bijyanye.
Ubundi impu zigira ibyiciro bitatu : Uruhu rwumutse, uruhu rusanzwe (uruhu rurimo hagati rutumye kandi rutari urw’amavuta) n’uruhu rw’amavuta usanga ruhora ruyaga.
Amavuta ajyanye n’ubwoko bw’uruhu
1. Ku muntu ufite uruhu rwumutse aba akenye amavuta menshi kurusha amazi. Bivuze ngo uwo muntu aba agomba kwisiga amavuta ya crème cyangwa se Vaseline.
2. Ku muntu ufite uruhu rusanzwe we ashobora kwisiga amavuta ashaka kuko yose yashobokana n’uruhu rwe.
3. Ku muntu ufite uruhu rw’amavuta aba agomba kwisiga amavuta arimo amazi menshi kurusha amavuta. Bivuze ngo uwo muntu aba agomba kwisiga amavuta ya lotion.
Iyo ubona ko ufite amavuta menshi ushobora no kureka kwisiga ukajya wihanagura gusa ukigendera. Gukomeza kongera amavuta menshi ku ruhu rwawe kandi ubona ko narwo rufite menshi birushaho kukongerera andi mavuta uruhu rwawe rukarushaho kujya ruyaga.
UBWOKO BW'IMPU N'AMAVUTA BIJYANE
Ingaruka ziterwa n’amavuta, akenshi ziba zifitanye isano n’amakosa abantu bakora bisiga amavuta atajyanye n’impu zabo. Lise uzobereye mu byo kumenya amavuta ajyanye n’impu kuko yabyize avuga ko hari ubwoko bw’impu n’amavuta bijyanye.
Labels: ubwiza


text:
gakondo
Gakondo k’Iwacu
By Amakuru ki ? on 11 décembre 2017
Iriburiro Ikibazo cyashegeshe Igihugu cyacu n’Abagituye ni ukutamenya iwabo n’ababo. Uko umuco wa Kinyarwanda wagiye usobekerana n’indi mico, Abenegihugu bagiye bamira bunguri iby’imahanga bakirengagiza iby’iwabo, kumenya iwabo n’ababo ndetse no kumenyana ; ngo basangire basabane, byabaye ibango ryo gutatira igihango cya Gakondo ; biteye agahinda kamwe k’Umukubabibero ! Muri iyi nyandiko twise »Gakondo k’Iwacu tuzajya twibanda cyane ku […]
Posted in Ahabanza, Amakuru | Tagged abanyiginya, Abashambo, Abashingo, Abongera, abungura, amoko, gakondo


text:
Ni ku mugoroba uyu w’akabwibwi, twokesheje inyama ku kabari ariko ntiziratugeraho. Hirya yacu mu yindi Bingalo hicaye abantu ntabasha neza kubona amasura yabo kubera urumuri ruke. Uretse kubona ko harimo abagore batatu n’ abagabo babiri. Umuto muri abo bagore arasa nk’udakurikira ibiganiro abandi barimo. Amaze umwanya yunamye amaso yayahanze kuri telefoni ari nayo yashinzeho intoki ku buryo imishito n’igitoki gisize bamuteretse imbere atigeze akoraho.
Ageze aho ariko asa nk’uwikanze akoma ku wo begerenaye asa nk’umwereka ibintu kuri ya telefoni numva mu ijwi risa nk’iryongorera aramubwiye ngo « Ibi wowe wari wabibonye ra ? » Uwo hirya nawe ngo « shyiramo twumve ».
Kubera ko nari kure sinabashije gukurikira neza ; ariko nabashije kumva amajwi y’abagore basakuza numva ngize amatsiko. Nihagurukije nk’ugiye kwihagarika nagayo ijisho mbona barareba kuri Youtube amashusho y’abagore bashwana n’abapolisi. Ngeze imbere mpita ncana telefoni yanjye nsanga ya nkuru yari iy’induru zavugiye kwa Rwigara ubwo bamwe mu bagize umuryango we batabwaga muri yombi hifashishijwe ingufu za polisi.
Ikiganiro hirya yanjye cyarakomeje havugirwa byinshi ntari busubiremo kuko ntazinduwe no kuzimura kimwe n’uko ntari najyanywe no kumviriza. Gusa icyo abo batatu bahurizagaho wabona batangajwe ndetse bagaya ifatwa rya Diane Rwigara ndetse amarangamutima yabo yeguwe n’amagambo y’amaganya, incyuro n’ibitutsi Adeline Rwigara nyina wa Diane yabwiye abapolisi. Umwe ndetse yarimyoje aravuga ngo « Barabafunga ye! Ariko se ko nduzi igikomye cyose ari ugufungwa gereza ntizizababana nto? »
Bwarakeye nsoma byinshi byandikwaga ku mbuga nkoranyambaga, numva byinshi ku maradiyo bituma ntekereza gufata uyu mwanya ngo ngire icyo nanjye mbivugaho. Nizere ko IGIHE.com noneho bazareka inyandiko yanjye igatambuka kandi igatambuka uko yakabaye.
Kuki ifatwa ry’abazungura ba Rwigara ryavugishije bamwe byinshi?
Impamvu ya mbere ni uko bagize umuryango wa nyakwigendera Assinapol Rwigara. Rwigara ari mu bacuruzi bari bazwi cyane mu Rwanda. Yamaze imyaka myinshi yihariye ubucuruzi bw’itabi ryitwaga SM akaba n’umusore mwiza kandi uzi kurimba no kugenda mu modoka zigezweho nka Nissan Sunny na Hilux yari ikigera mu Rwanda bayita ishema ry’abasore. Rwigara wari warahawe akazina k’akabyiniriro ka ‘Rwigas’ yabaye n’umwe mu bacuruzi bavugaga rikijyana we na ba Mironko, Majyambere, Kajeguhakwa na ba Kabuga kubera kwisanga kuri Habyarimana n’ibyegera bye.
Mu 1990, Rwigara kimwe na buri mututsi wari ufite uko abayeho icyo gihe yaje kuba ku isonga ry’abashyirwa mu majwi mu kuba ibyitso by’Inkotanyi zari zimaze gutera. Kubera ko yari igikomerezwa babanza kumutinya bamutangiza amagambo. Bamwe ngo inzu yubaka mu Kiyovu ( iriya umuryango we utuyemo) ni yo Kigeli azabamo, abandi ngo yatanze agatubutse mu Nkotanyi mu gihe abandi bahamyaga ko imbunda nini mu zarashe Kigali mu ijoro ry’uwa 4 rishyira uwa 5 Ukwakira 1990 yari ishinze ku gisenge cy’inzu ye hakurikijwe amakuru ya Etat Major!
Si bwo uwari umutoni w’ingoma afunzwe mu byitso? Nawe ntiyari umwana aba abaciye mu rihumye kandi koko aho agereye hanze inkunga ye mu gushyigikira urugamba ntiyari itubye. Aho atahukiye Rwigara yabaye muri bake mu bacuruzi bahoze mu Rwanda bakomezanyije umuvuduko nk’abatarakomwe mu nkokora n’isenyuka ry’ubukungu. Byaranamuhiriye Tabarwanda iracumbagira nyuma irasenyuka n’abayiguze ibapfira mu biganza maze mu gucuruza itabi arisanzura ahavana ibya Mirenge.
Rwigara wigaragazaga cyane mu modoka nziza no mu masiganwa y’amagare yakoreshaga buri mwaka ku bwa Habyarimana yaje gusimburwa na Rwigara usa nk’uwitinya n’uwikandagira ku mpamvu zitigeze zimenyekana. Nyuma ya 1994 Rwigara ntiyigeze ajya gutura mu nzu nziza (villa) ifite ubusitani. Oya! Yabayeho nk’umuhinde mu bikari hari hafi ya Rond point mbere y’uko yimukira muri iriya nzu yabayemo nayo bayimwubakira hejuru. Rwigara yagendaga mu modoka zikuze ntiyigeze agura imodoka nshya nk’izi tubona abakire ba Kigali bagendamo. Reda da! Ntawigeze amubona Serena cyangwa Hotel des Mille Collines kereka hari ibyo yahatumiwemo. Yasaga nk’ufite icyo yikanga kuko icyamukomaga cyose yahungaga agakurikizaho gutabariza mu itangazamakuru.
Muri 1998 yigeze gutangaza ko ahunze ndetse mu itangazo yasohoye ageze ahitwa Namur mu Bubiligi ahamagarira buri wese ubyifuza kumwegera bakarwanya Leta yari iriho mu Rwanda. Nyuma y’amezi make abigiriwemo inama n’inshuti aba asubiye mu Rwanda asaba imbabazi zo guhubuka ateza ubwega aranazihabwa. Ha mbere aha, polisi yigeze kumushaka ikibanza cye cyaguyeho umuntu, arihisha na bwo bisaba ko hagira abamugira inama ngo yishyikirize ubutabera bumubaze ibyo bwamushakiraga. Icyo gihe yihishe uriya mwana we Diane ni we wavuganaga n’itangazamakuru.
Aya mateka n’ubuzima burimo amayobera by’uyu mugabo byanatumye umunsi yitaba Imana aguye Gacuriro ka Nyarutarama hari bamwe uhereye ku muryango we bahamije ko yishwe. Byumvikana ko igikorwa cyo gusenya inyubako ye na cyo aho kibereye hatabuze kuba abagira bati ntubona ko urwishe ya nka rukiyirimo…
Buriya se koko Diane, abavandimwe be na Nyina bari gufungwa?
Iki kibazo abakibaza si bake kandi ku mpamvu zigiye zitandukanye. Bamwe barimo uwitwa cyangwa uwiyise Miheto wabigaragaje ku rubuga rwe rwa facebook (yanikirijwe n’abandi bagaragaje ko bamushyigikiye). Miheto uwo na bagenzi be wabonaga bibona muri Rwigara n’ibyo yanyuzemo nk’umututsi bafunganywe mu byitso, akarokoka jenoside, agatera inkunga urugamba rwatumye bongera kugira ijabo n’ijambo maze bakumva nyuma y’urupfu rwe ibyo asize n’abo asize bari bakwiye ubudahangarwa.
Abandi nabo bagasa n’abagira bati iyo umuntu apfuye, kumusenyera, gukurikirana abo asize ku mpamvu izo ari zo zose hatabayeho gutegereza ngo kwirabura no kwera birangire biba ari ubushinyaguzi no gucuhura bihabanye n’umuco wa Kinyarwanda. Birumvikana ko hari n’ababihuza no gushaka kuba perezida k’umukobwa we bakanzura ko ari ukumuryoza ugutinyuka kwe. Hari n’aberura bakibaza niba kiriya ari cyo gihembo gikwiye umuntu w’icyamamare nk’uriya wanateye inkunga itubutse urugamba.
Hari kandi ababisamiye hejuru biganjemo abari hanze bakabihuza n’ifungwa ry’abayoboke ba FDU Inkingi basanzwe bahagarariye ishyaka ritemewe mu Rwanda , bagakoma akamu bati turashize bya bintu bihishe ikintu. Hari abandi bavuga bati nyamuneka tabara dore babaye benshi: Kayumba, Rujugiro, Rusagara na Byabagamba, Kizito Mihigo none no kwa Rwigara bagiye mo n’iyonka. Koko?
Aba bose ntawe waveba ngo uvuge ko ibyo avuga birimo ubwenge buke kuko buri wese afite uburyo yisobanurira ibintu. Igihangayikishije n’isura bamwe babiha n’imyanzuro babifataho. Ari na byo bitumye nifuza kugira icyo mbivugaho nk’umuntu utinya aho twavuye kandi ngatinya kurushaho icyahadusubiza.
Ntituzabe ingwate z’amateka
Intambara ikirangira Afandi yari Imana, yaherekezwaga n’abamurinda bari mu modoka ziruta iz’ubukwe bw’ubu. Muri ibyo bihe hari abacuruzi bitwazaga ibyiza bakoze bakumva batazongera kwishyura imisoro, bagafata ibyabo bakongeraho iby’abandi ndetse benshi bagiye binjiza magendu nyinshi muri iyo myaka.
Muri ibyo bihe uwarwanye n’uwarokotse wize yumvaga buri wese yajya muri guverinoma cyangwa mu nteko kandi buri wese yumva ko yabivunikiye kurusha abandi. Bamwe ni gutyo bumvaga gutsinda. Bumvaga gutsinda ari ukugera ku bushobozi bwo guhindura imibereho yabo mbere yo guhindura iy’abandi. Habuze gato ngo intsinzi tuyirwaniremo umucengezi atugwe gitumo turangaye. Kandi n’ahandi ni gutyo impinduramatwara [revolution] nyinshi zagiye zipfuba uhereye ku bihugu duturanye. Impinduka yarwaniwe na benshi yahinduye ubuzima bw’abasirikare bakuru, abacuruzi babashyigikiye maze bose bihutira kwimika ibyo barwanije.
Rwigara, Rujugiro cyangwa ba bacuruzi bari mu gatsinda bari bariyise Group 14 (Fourteen) nta n’umwe ushobora guhindura Leta igikoresho yitwaje ko yigeze kuyishyigikira cyangwa ngo agire ibyo ataryozwa kuri ubu ngo ni uko ayishyigikira cyangwa atanga imisanzu itubutse. Ni yo mpamvu abantu nka ba Majyambere bataza gukorera mu Rwanda kuko bamenyereye aho bigira akari aha kajya he. Hari ibihugu byinshi bya Afurika usanga abacuruzi b’abazungu, abanyalibani cyangwa abahinde bagira uruhare mu kwimika ababiyobora kugira ngo babikame bitonze. Hari n’abandi bacuruzi tuzi batangaga miliyoni mu nkotanyi, ibihumbi magana atanu muri MRND n’ibindi maganabiri muri MDR. Ari nko gukina urusimbi babagarira yose ngo uzatsinda atazabahungabanya. Uwabaze gutyo kuri FPR yayatayemo!
Twahunze turi abatutsi, dutera turi inkotanyi ariko twatsinze turi abanyarwanda. Abanyarwanda bose barangana kandi kungana kwa mbere ni ukureshya imbere y’amategeko. Niba sosiyeti ya Rwigara itarishyuye imisoro, reka babibazwe nk’abandi banyarwanda. Niba bahamagawe kwitaba Polisi nibitabe nk’uko undi wese yitaba nibataza bafatwe mpiri bajyanweyo nk’undi wese.
Uwarwanye urugamba nakosa akurikiranwe nk’uko undi munyarwanada akurikiranwa. Kugeza uyu munsi ngo Kayumba Nyamwasa ntiyumva ukuntu atabaye uwungirije Kagame kandi yaramwimanye ku rugamba… Ubu se koko niba gutsinda kwacu bihindutse kugaba no kugororera; ubwo abahigwaga, abatararwanye cyangwa abaturwanyaga kubera kutumva icyo turwanira bo twabashyira he? Ikibazo rero si ugufunga runaka uyu n’uyu wari iki n’iki mu mateka, ikibazo nyacyo ni ukumenya ngo ese hari impamvu zagatumye afungwa.
Ikibazo ni ukumenya ngo ese azabona ubutabera nyabwo. Naho iby’urugamba buri wese mu barufashije yarwanaga intambara ye kandi ari uwatanze icyibo cy’ibishyimbo, uwatanze inka ze, umukada wigishije benshi bakitabira urugamba, uwohereje umwana, uwahasize ubuzima bwose cyangwa akahamugarira igihembo cyabo ni kimwe ni uko igihugu kibaho kigendera ku mategeko twarwaniye akubahwa kandi twese tukareshya imbere yayo n’abarengana akaturenganura kimwe.
Nyamuneka nimurekere aho babaye benshi
Iyi ‘Nyamuneka’ abayivuga bayihoza mu kanwa ntibajya bayiha agahenge! Bayivuze igihe Bizimungu n’Abayanja be bafungwa bati ‘Nyamuneka’ nimusigeho batazavuga ko munize demokarasi. Bizimungu yarafunzwe kugeza igihe ababariwe ndetse na mugenzi we Ntakirutinka arangiza igihano kandi avamo yarabaye umwana mwiza udasiba misa ya mbere kuri Saint Michel! Iyo hatagira igikorwa, ubu igikomye cyose abayanja baba bafunga imihanda, akazi kagasiba, amasoko ntareme, amavuriro agafungwa, abana ntibige, mu izina rya demokarasi.
Bayivuze igihe Kayumba yagenda amennye uruzitiro. Bati ‘Nyamuneka’ ntimukimene inda ni mumugarure agororerwe ibyo ashaka Kayumba si uwo guhunga yarayoboye ingabo zirimo n’izikimwumva. Mu gihe bakiri muri ayo Kayumba ati nzaruhuka muvuyeho impaka ziba zirashize.
Bongeye kuvuga ngo ‘Nyamuneka’ igihe Ingabire Victoire uyu w’umugororwa atongoza amarangamutima y’abo babyumva kimwe mbere y’amatora ya 2010. Bati ‘Nyamuneka’ mutamufunga abazungu bagasakuza bikatwicira amatora. Baranasakuje ntibyatinda ariko, ndetse bamwe mu bazungu bimuriye ibiro byabo mu rukiko kugeza asomewe. Ingabire ubu asigaranye kubara iminsi isigaje ngo asohoke. Naho ba bazungu bamwe bagiye mu zabukuru abandi bacyuye igihe cyabo basimburwa n’abandi batazi n’amazina ye.
Hambere aha abandi bati ‘Nyamuneka’ kirazira gufunga Kizito umuhanzi muzima. Bati Kiliziya yasakuza kandi imfubyi nkawe byazikomeretsa. Kizito ntiyabatindiye aba ahingutse kuri tereviziyo asobanura ibyo yakoze ndetse anabyiyemerera.
Barongeye bati ‘Nyamuneka’ kirazira gufunga Byabagamba na Rusagara kubera inzego barimo. Bati iyo abajenerari n’abakoloneri bafungiwe rimwe bizana icyuka kibi.
Aba bose ntawe ncira urubanza nta n’uwo nshinyagurira kuko ngo umugabo mbwa aseka imbohe. Gusa nifashishije ingero zabo kugira ngo nerekane ko iyi Leta yagaragaje ko nta kugoragoza kuzabaho mu guharanira ko amategeko yubahirizwa cyane cyane hakumirwa akajagari politiki (political chaos). Perezida Kagame ni we wavuze ngo “Ni biba ngombwa isazi izicishwa inyundo” nta kindi yavugaga kitari uko Uwo ari we wese uzagaragaraho ibikorwa biganisha kuguhungabanya igihugu, aho ari ho hose, icyo bisaba icyo ari cyo cyose, hazakorwa icyo bisaba cyose.
Kubahiriza amategeko no guca akajagari ntibikorerwa gushyigikira Leta iriho bikorwa ku neza yacu twese, abariho n’abazaza. Tujye dukomera abakosa n’abagoma. Tujye tunatinyuka twamagane Leta yacu tunacyahe abayobozi nitubona banyuka amategeko nkana cyangwa bimika icyenewabo n’inyungu zabo. Ariko tujye tunajya ahagaragara tugaye kwigomeka no kugumuka bikozwe n’umunyarwanda. Koko twemere ko umuntu ukuze unabyaye yita Polisi interahamwe nshya, agaco k’abicanyi, ingegera ndetse akigira rwagitinywa ngo amapingu arayamenyereye. Inzego zacu se nizisuzugurwa tureba tugakoma amashyi nidutaka tuzarenganurwa n’izihe?
Igihugu ni igihugu kizahoraho ariko umuntu ni umuhisi muri iyi si. Ntabwo rero ubuzima bw’igihugu bwafatwa bugwate ngo aha ni ukwanga guhutaza runaka cyangwa kwanga guhana abafite uruvugiro.
Musubize amaso inyuma mwibuke abajura bateraga za gatarina mu mazu. Mwibuke ibisambo byategeraga mu duce tumwe nko mu ishyamba rya Gatsata ugana Karuruma cyangwa ahitwa mu myembe ya Kimihurura. Mwibuke ibisambo byashikuzaga amasakoshi ku isoko, ibyamenaga imodoka byiba radiyo. Mwibuke ubujura bw’insiga z’amashanyarazi bwatumaga ibice bimwe bya Kigali bihora mu mwijima. None ngo Polisi ni interahamwe nshya. Oya! Inzego cyane cyane izishinzwe umutekano zigomba kubahwa na buri wese uwo yaba we wese.
Yanditswe na Pacifique Munezero – Akarere ka Gasabo
http://igihe.com/twinigure/ubibona-ute/article/ukubita-imbeba-ntababarira-ihaka
Posté le 11/09/2017 par rwandaises.com


text:
Sinode y’Abepiskopi ku iyogezabutumwa mu Rubyiruko 2018 : «Urubyiruko, ukwemera n’umuhamagaro»
1. Nyirubutungane Papa Fransisko mu rwego rwo kuvugurura iyogezabutumwa muri iki gihe yahereye kuri Sinode y’Umuryango. Sinode y’Umuryango yamaze imyaka ibiri nyuma yayo Papa yandika ibaruwa « Ibyishimo by’Urukundo » (Amoris Laetitia). Muri Sinode y’umuryango ikibazo cy’urubyiruko cyagiye kigaruka nk’abantu bagirwaho ingaruka n’ibibazo by’umuryango kandi no kureba uburyo bwogutegura imiryango yejo hazaza. Muri Sinode batubajije ingingo Sinode itaha yaziga, abepiskopi benshi basabako baziga ikibazo cy’urubyiruko. Nibwo rero Papa Fransisko yatangaje ko Sinode ikurikiraho ari Sinode iziga ikibazo cy’iyogezabutumwa mu rubyiruko.
Sinode niki?
2. Sinode ni urwego rwashyizweho n’Inama Nkuru ya Vatikani ya kabiri kugira ngo rufashe Papa na Kiliziya yose kugendera hamwe. Sinode ni ukugendera hamwe nka Kiliziya kugira ngo hatagira usigara inyuma cyangwa wibagirana, abepiskopi, abasaserdoti, abalayiki, urubyiruko. Sinodi n’ugutega amatwi buri wese. Buri muntu haricyo atwigisha. Urubyiruko mufite byinshi muzi twe abakuru tutazi, mufite byinshi mwumva twe tutumva, hari byinshi mubona twe tutabona. Mufite ukuntu mubona ibintu n’abantu, ukuntu mubona ubuzima twe tutazi. Sinode rero ni ukugira ngo ibyo byose tubihuze turusheho kujyana no kugira ishusho y’uko ubuzima buhagaze, ibibazo bihari none turebe icyakorwa kugirango ivanjili igere ku nyota y’abantu, ibafashe no gusubiza ibibazo bafite. Nyuma ya Sinode Papa, ahereye ku myanzuro y’inama, yandika ibaruwa yagituma ikubiyemo inyigisho n’umurongo Kiliziya izangeraho mu gukemura icyo kibazo cy’iyogezabutumwa kiba kimaze kwigwa.
Sinode ni Inama y’Abepiskopi bavuye ku isi hose bahagarariye abandi, bakicara mu nama hamwe na Papa kugirango barebe ibibazo runaka cy’ukwemera n’iyogezabutumwa bagishakira ibisubizo. Hari Sinode isanzwe na Sinode idasanzwe.
3. Sinode isanzwe (Synode Ordinaire) itangira gutegurwa hari ingingo abepiskopi ku isi bagaragaje ko ari ikibazo cy’iyogezabutumwa kiri kw’isi hose gikeneye gusuzumwa nogushakirwa ibisubizo ku buryo bwihutirwa urugero n’iyi Sinode turimo gutegura y’urubyiruko cyangwa iyo duherutsemo y’umuryango. Sinode isazanzwe itumirwamo Abepiskopi bavuye mu bihugu byose kwisi hose bahagarariye abandi hakurikije umubare w’Abepiskopi igihugu gifite. Iyo igihugu gifite abepiskopi batarenze 25 bagira intumwa imwe ibahagarira. Iyo igihugu gifite abepiskopi bagera kuri 50 bahagarirwa n’intumwa 2. Iyo mugihugu inama y’abepiskopi igizwe n’abepiskopi bagera kwijana bohereza intumwa 3, naho ibihugu bifite abepiskopi barenze 100 bohereza intumwa 4.
Muri Sinode hatumirwamo n’abahagarariye Kiliziya Gatolika y’iburasirazuba, Abiyeguriyimana n’abahagarariye andi madini nk’indorerezi. Abo ngabo batanga ibitekerezo ariko ntabwo bashobora gutora, hatora abepiskopi gusa.
4. Sinode idasanzwe (Synode Extraordinaire) ni Sinode itumizwa kwiga ikibazo cyihutirwa hagatumirwa abantu bake kandi ikamara igihe gito. Hari rero na Sinode y’umwihariko (Assemblée Spéciale) iyo ni Sinode ntoya ireba igice cya Kiliziya ku mugabane umwe w’isi. Habayeho Sinode y’umwihariko ya Afrika inshuro 2, habayeho Sinode y’umwihariko y’umugabane w’Uburayi, America ndetse na Asia.
5. Iyi Sinode y’Urubyiruko ni Sinode isanzwe ikaba ariya 15. Dore Sinode zisanzwe zayibanjirije:
I. 1967: Gukomeza no guha imbaraga ukwemera gatolika; Nyuma y’iyi Sinode yambere
Papa nta baruwa yanditse ahubwo yemeje ivugurura ry’amategeko ya Kiliziya.
II. 1971: Ubutumwa bw’umusaserdoti n’ubutabera ku isi: Ibiro bya Papa byanditse ibaruwa
“Ubutabera ku isi” (Justicia in Mundo).
III. 1974: Kwamamaza Ivanjili mu Isi y’ubu: Papa Paulo VI yandika ibaruwa
“Kwamamaza Ivanjili” (Evangelii Nuntiandi).
IV. 1977: Iyobokamana mu gihe cyacu: Mt Papa Yohani Paulo II yandika
“ Kateshezi mu gihe cyacu” (Catechesi Tradendae).
V. 1980 : Umuryango wa gikristu: Mt Yohani Paulo II yandika
“Ubumwe bw’umuryango” (Familiaris Consortio).
VI. 1983 : Penetensiya no kwiyunga mu butumwa bwa Kiliziya: Mt Yohani Paulo II yanditse
“Ubwiyunge na Penetensiya” (Reconciliatio et Paenitentia).
VII. 1987 : Umuhamagaro n’ubutumwa bw’umulayiki mu Kiliziya no mu isi:
Mt Yohani Paulo II yanditse “ Abemera Kristu Babalayiki” (Christifideles Laici).
VIII. 1990 : Gutegura abasaserdoti muri ibi bihe turimo: Mt Yohani Paulo II yanditse
“Nzabaha abashumba” (Pastores Dabo Vobis).
IX. 1994 : Ubuzima bw’Abiyeguriyimana n’uruhare rwabo mu Kiliziya no mu isi:
Mt Yohani Paulo II yanditse “Ubuzima bwo kwiyeguriria Imana” (Vita Consacrata).
X. 2001: Umwepiskopi, umugaragu w’ivanjili ya Yezu Kristu itanga ukwizera mu isi:
Mt Yohani Paulo II yanditse “Abashumba b’ubushyo bw’Imana” (Pastores Gregis).
XI. 2005 : Ukaristiya isoko n’indunduro y’ubuzima n’ubutumwa bwa Kiliziya.
Papa Benedigito XVI yanditse “Isakramentu ry’urukundo” (Sacramentum Caritatis).
XII. 2008 : Ijambo ry’Imana mu buzima n’ubutumwa bwa Kiliziya.
Papa Benedigito XVI yanditse “Ijambo ry’Imana” (Verbum Dei).
XIII. 2012 : Iyogezabutumwa rishya rihererekanya ukwemera: Papa Fransisko yanditse
“Ivanjili yibyishimo” (Evangelii Gaudium).
XIV. 2015 : Umuhamagaro n’ubutumwa bw’umuryango mu Kiliziya no mu isi y’iki gihe:
Papa Fransisiko yanditse “Ibyishimo by’urukundo” (Amoris Laetitia).
XV. 2018: Urubyiruko, ukwemera n’umuhamagaro.
6. Kugira ngo rero intego ya Sinode igerweho dushobore kugendera hamwe mbere na mbere nuko Sinode itegurwa kandi igaherekezwa n’isengesho kuko muri Sinode ni uguha umwanya Roho Mutagatifu uyobora Kiliziya akayiyobora. Niwe umurikira imitima y’abemera bigatuma ibyo amurikiye abantu batandukanye bishyirwa hamwe tugashobora kujyana. Icya kabiri, hari ibibazo byohererezwa inzego zinyuranye za Kiliziya, n’abakristu muri rusange, kugirango bibayobore mu gutanga ibitekerezo. Ibi bibazo byaroherejwe mu Kiliziya ku isi hose kugira ngo bisubizwe mu rwego rwo gutanga ibitekerezo, kugaragaza ibibazo biriho mu iyogezabutumwa mu rubyiruko nukuntu biteye. Ibi bibazo bisubizwa ni urubyiruko mu Kiliziya mu matsinda anyuranye, amashuli, imiryango y’Agisiyo Gatolika n’amashyirahamwe, kandi hifujwe ko ndetse n’abatari abagatolika bashobora gusubiza uko babona urubyiruko, impano zabo, ibyiza byabo, ibibazo byabo n’imbaraga zabo mu gukemura ibibazo.
Muri iyi Sinode ibibazo byabajijwe harimo ibibazo bose basubiza bijyanye n’ubuzima muri rusange, hakaba n’ibibazo by’umwihariko ku rubyiruko. Hari ibibazo bireba cyane umuhamagaro w’umuntu n’ubutumwa Imana yamuremeye agomba gusohoza. Imyaka y’ubuzima urubyiruko rugezemo n’igihe cyo gutekereza no kwibaza umuhamagaro wabo. Hari ibibazo bibazwa abarezi, abasaserdoti n’abajyanama ba roho. Hari ibibazo bigenewe kuburyo bw’umwihariko buri mugabane w’isi uko ari 5. Ibi bibazo rero bifasha abakristu banyuranye ku isi yose gushyira hamwe ubunararibonye bwabo, gusobanura no gusesengura bagashaka ibisubizo. Ibisubizo n’ibitekerezo bivuye ku isi hose biregeranywa bigakorwamo inyandiko yifashishwa muri Sinode. Muri ibi bitekerezo havamo ingingo zizagenderwaho mu nama ya Sinode mu kungurana ibitekerezo no kugira umurongo ngenderwaho mu gusesengura ibibazo no gutanga ibisubizo.
7. Inama ya Sinode imara ibyumweru bitatu. Muriyo nama haza abepiskopi bahagarariye abandi, n’Abakaridinali bayobora inzego zinyuranye za Kiliziya. Aba nibo bagize Inteko ya Sinode ( les Pères Synodaux). Abandi batumirwa n’abahagarariye abiyeguriyimana, impuguke mu bumenyi bunyuranye, zifashishwa mu kibazo kiri mu kwigwa (théologiens, psychologues,éducateurs etc...), urubyiruko ruhagarariye abandi, n’abahagarariye andi madini dukorana byahafi. Aba batumirwa batanga ibitekerezo, ariko iyo bigeze ku gutora ingingo zemejwe ntabwo batora, hatora gusa abagize inteko. Sinode itangirwa na Misa ya Roho Mutagatifu kandi igasozwa na Missa yo gushimira Imana. Muri Sinode haba inama rusange bose bahuriramo (Assemblée Plénière) aho buri muntu ahabwa ijambo iminota 3-5. Hanyuma hakaba no gukorera mu matsinda ari naho akazi kenshi gakorerwa. Ibivuye mu matsinda bishyirwa hamwe kugira mu nteko rusange abantu bakagira icyo babivugaho baganisha ku myanzuro. Nyuma yaho hakorwa imyanzuro ivuye mu bitekerezo byatanzwe. Buri ngingo iratorwa yabona amajwi yagenwe ikemezwa nk’umwanzuro wa Sinode. Iyo myanzuro yemejwe na Sinode ishyikirizwa Nyirubutungane Papa akayifashisha mu kwandika ibaruwa ya gitumwa irimo inyigisho Kiliziya izagenderaho mu rwego rwo gukemura icyo kibazo kizwe muri Sinode. Ibaruwa ya gitumwa (Exhortation Apostolique Post Synodale) n’ibaruwa iri mu rwego rwo hejuru mu buremere bw’inyigisho za Kiliziya.
Niki dutegereje kuri Sinode y’urubyiruko?
8. Uko ibihe bigenda bihinduka ku isi hose hakenerwa uburyo bushya bwo kugeza Ivanjili ku rubyiruko. Ababyiruka bajyana n’igihe babyirukiyemo bigasaba ko tumenya uko babona ubuzima nuko babona ibintu. Bidusaba kumenya imvugo yabo n’imyumvire yabo kugira ngo dushobore kubona imvugo ibafasha kumva ivanjili no kwakira Yezu Kristu. Hari ibibazo binyuranye urubyiruko rugira mu kwakira Ivanjili. Hari ibihugu usanga hari bake cyane mu rubyiruko bajya mu Kiliziya. Hari ibihugu urubyiruko rukururwa n’amadini y’ibyaduka akarutwara. Haraho usanga ubukene n’ubushomeri burwugarije. Haraho urubyiruko rufite ibibazo by’ibiyobyabwenge, ubucakara, kugirwa ibikoresho, gucuruzwa no gushorwa mu ntambara z’urudaca kubera ingengabitekerezo zitubaka ahubwo zisenya. Sinode rero izadufasha gusesengura no kubona uko ibibazo biteye n’ukuntu ivanjili yabohora urubyiruko muri iki gihe.
9. Kugira ngo rero dushobore kumenya uko urubyiruko rwumva ibintu nuko rubibona ni ukubatega amatwi kugirango twumve ibitekerezo bafite n’icyo Roho Mutagatifu ababwira. Muri iki gihe usanga abato tutabaha umwanya uhagije ngo tubumve nabo bumve ko tubumvise. Kubera ikoranabuhanga mu itumanaho urubyiruko n’abantu basabana cyane nabo baturanye ndetse nabo ku isi hose, ibi rero bituma hari byinshi bahura nabyo abakuru batazi. Hari nka amashusho y’urukozasoni usanga akwirakwizwa n’umwana muto agahura nayo. Uwo mwana winjijwe mu mabanga y’abantu bakuru ataragera igihe, ntiwamenya ibyo yabonye n’ingaruka byamugizeho. Ntabwo umenya uko yabyifashemo nukuntu yabyakiriye. Hari amashusho ateye ubwoba nko kwica urubozo, intambara cyangwa ihohotera ry’abagore n’abana. Ubundi amashusho nkaya bayarinda abana. Hari amashusho abana batemerewe kureba kuko ashobora kubangiza. Kuyabereka nabyo ihohotera. Ndibuka muri jenoside yakorewe Abatutsi muri 1994 mu Butaliyani televiyo yerekanaga amashusho y’imirambo n’abantu bishwe nabi urwagashinyaguro. Abantu baje gusabako ayo mashusho yajya yerekanwa nyuma ya saa sita z’ijoro abana baryamye. None ubu ku mbuga nkoranyambaga usangaho amashusho yose ntagushungura cyangwa batitaye kuyareba.
Iyo urebye nka mashusho y’urukozasoni usanga atesha agaciro n’icyubahiro imibonanompuzabitsina kuburyo apfubya urukundo rw’umukobwa n’umuhungu cyangwa urw’abashakanye. Bishobora gutuma urukundo rwabo rugarukira ku marangamutima n’irari ry’umubiri aho kuba urukundo rwiyibagirwa rugashakira mugenzi we icya mugirira akamaro. Bene aya mashusho atuma umwe abona undi nkigikoresho cyo kwishimisha aho kumwubaha no kumukunda byukuri. Ibi rero nibyo bivamo intandaro yo kunanirwa kubaka urugo rugasenyuka. Iyi Sinodi tuyitegereje kurushaho kumenya gutega amatwi urubyiruko, kubumva no kubaherekeza mu bibazo bahura nabyo.
10. Mu buzima burya ibyo umuntu akora byose icyo aba ashaka n’ubuzima bwishimye. Umuntu ashaka ishuli akiga kugirango azagire ubuzima bwiza bwishimye. Umuntu ashaka akazi agakora kugirango azagere ku buzima bwishimye. Umusore cyangwa inkumi ashaka uwo bafatanya kubaka urugo kugira bazagire ubuzima bwiza bwishimye. Urubyiruko narwo n’abantu baba baharanira kugira ubuzima bwishimye mubyo bakora byose. Nyamara umutima w’umuntu waremewe Imana nta kindi kintu gishobora kuwunyura. Umuntu ashakishiriza muri byinshi ariko ntanyurwe. Umuntu akorera amafaranga, ubukungu bw’ibintu ariko uko ayabona niko arushaho kugira inyota, ntiyigera anyurwa ngo atekane agire amahoro. Hari umuhanga witegereje aravuga ngo ushobora kugira amafaranga menshi ukaba wagura ibyo kurya byose wifuza, ariko ntabwo ushobora kugura apeti (appetit). Ufite amafranga ushobora kugura inzu nziza n’igitanda cya zahabu, ariko ntabwo ushobora kugura ibitotsi. Ufite amafranga ushobora kugura imiti, ariko ntushobora kugura ubuzima. Ushobora kugura amavuta meza yo kwisiga n’amaherena ya zahabu, ariko ntushobora kugura ubwiza. Umutima ufite amahoro n’inseko nziza zivuye ku mutima ukeye utanga ubwiza bw’umwimerere, niyo mpamvu umwana wese useka aba ari mwiza. Nta bwiza buruta ubw’inseko nziza ivuye ku mutima wuje ineza n’urukundo rutagira uburyarya.
11. Umutima w’umuntu waremewe Imana ntakindi gishobora kuwunyura kitari uguhura n’Imana no kubana nayo. Ibyishimo by’umuntu n’ugusabana n’Imana. Niyo mpamvu Ivanjili ari inkuru nziza y’ibyishimo. Muribuka mw’Ivanjili, umusore washakaga kunoza ubuzima ngo butungane kurushaho, niko kujya kureba Yezu ati, “Mwigisha mwiza, nkore iki kugira ngo nzabone ubugingo bw’iteka ho umurage?” Yezu ati: «uzi amategeko: ntuzice, ntuzasambane, ntuzibe, ntuzahamye ibinyoma, ntuzagirire abandi nabi, urajye wubaha so na nyoko» Umusore ati kuva mu buto bwange amategeko y’Imana ndayubahiriza. Yezu yumva aramukunze. Yezu akunda umujene ukunda Imana akayubaha, akubaha amategeko yayo. Ariko uwo musore yari umukire afite ubukungu bwinshi. Yezu aramubwira ati, “Ubuze ikintu kimwe gusa: genda ugurishe ibyo utunze ubihe abakene, uzagira ubukire mu ijuru, hanyuma uze unkurikire.” (Mk10, 17-31) Uyu musore yumvaga yarubashye, Imana yubaha amategeko yayo ariko akumva hari icyo akibuze ataragera kuri bya byishimo bisendereye.Yezu ahita abonako impamvu aruko ashakira ubuzima bwishimye mu bukungu bw’ibintu kandi nubwo yarabifite byinshi ari umukungu, ntabwo yari yishimye, ntabwo yaranyuzwe nabyo, niko kumugira inama yo kwibohora akakira ibyishimo byogukurikira Yezu Kristu. Ntabwo ushobora kuba umugaragu w’ibintu n’Imana, ugomba guhitamo. (Mt 6,24) Uyu musore ibyo Yezu amubwiye, inama amugiriye yaramunaniye kuko umutima we wari uboshye ku bukungu bw’ibintu gukurikira Yezu biramunanira agenda ababaye. Yananiwe kwakira ivanjili ya Yezu Kristu, Ivanjili y’ibyishimo.
Nyirubutungane Papa Fransisiko nyuma ya Sinode ku ivugurura ry’iyogezabutumwa yanditse ibaruwa ya gitumwa yise “Ibyishimo by’Ivanjili”, nyuma ya Sinode y’umuryango yanditse “Ibyishimo by’Urukundo” none muri iyi Sinode aragira ngo urubyiruko rushobore kugera ku byishimo by’Ivanjili.
12. Urubyiruko ni igihe cyiza cy’ibyishimo umuntu aba avuye mu ntege nke z’ubwana aho agomba kugengwa n’abandi. Mu myaka y’ubusore aba yigenga, kandi ataragera mu busaza aho nanone imbaraga z’umubiri ziba zidatuma akora cyangwa agera aho yifuza. Imyaka y’ubusore ni igihe cyiza cy’byishimo. Aha rero urubyiruko rukenera gushishoza nokumenya ibyishimo nyakuri atari ibibareshya bikabarangaza bikazatuma ejo bicuza imyaka yabo y’ubusore itarakoreshejwe neza bakivutsa amahirwe y’ibyishimo nyakuri Yezu Kristu yaje kuduhishurira no kudusangiza . Yezu agira ati, «Ibi mbibabwiye ngira ngo ibyishimo byanjye bibabemo, kandi ibyishimo byanyu bisendere».(Jn 15, 11)
13. Urubyiruko ni igihe cyo kumenya umuhamagaro wanyu n’ubutumwa Imana yakugeneye iguha ubuzima. Nta muntu uvuka gutyo gusa (par hazard cyangwa by chance). Buri muntu Imana iba yaramutekereje ikamurema ifite impamvu, icyo azayikorera mu gihe runaka, imufitiye umushinga. Urubyiruko ni igihe cyo gushishoza, gutega amatwi, mw’isengesho n’inama bagirwa kugira ngo umuntu amenye umuhamagaro we nkuko Samweli yateze amatwi ijwi ry’Imana kandi akumva inama agirwa n’umusaserdoti Heli (1Sam 3,1-10). Kumenya umuhamagaro wawe rero no kuwitabira ni inzira nziza y’ibyishimo icyo gihe ubuzima bwawe buba bufite icyerekezo. Ubuzima bwawe buba bufite intego. Iyi sinode rero tuyitegerejeho ko urubyiruko ruzarushaho gufashwa kumenya no kwitabira umuhamagaro wabo nk’isoko nyayo y’ibyishimo. Muri iki gihe cy’ibintu bihindagurika cyane iyo umuntu ahuzagurika atazi icyo ashaka bimubuza bituma adashobora kugira ubuzima bwishimye.
14. Gukunda Imana kuruta byose niryo banga ry’ibyishimo by’Ivanjili. Ni ibanga rifasha umuntu ku buryo niyo ahuye n’ibibazo cyangwa ibigeragezo ntagishobora kumuhungabanya (Rm8,31-39). Niyo mpamvu umuntu yemera nokuba yatanga ubuzima bwe aho kugirango ahemukire Imana yitandukanya nayo. Abahow’Imana nibwo buhamya bukomeye baduha. Umuntu wamenye urukundo rw’Imana ntacyo yarugurana. Rubyiruko rw’Afrika dufite amahirwe akomeye. Dufite urugero n’abavugizi mu ijuru. Abatagatifu bambere dufite muri Afrika ni Urubyiruko. Mt Karoli Lwanga n’abagenzi be hafi yabose bari abasore bari hagati y’imyaka 17 na 24. Hano hafi yacu kuri Goma hari umusore Floribert Bwana Chui yanze kurya ruswa arabizira kuburyo ubu ngubu Kiliziya iri mu nzira zo kuzamushyire mu bahire, intambwe ibanziriza ubutagatifu.
Rubyiruko hari ibyishimo byinshi n’ubuzima bwishimye mu gukunda Imana nokuyikorera. Ntabuzima bwishimye muri iyi si nko guhereza Imana n’umutima wawe wose.
Sinode rero izafashe urubyiruko kugera kuri ibi byishimo by’Ivanjili.
Mgr Antoine Kambanda
Umwepiskopi wa Diyosezi ya Kibungo
Rubavu 7/12/2017
Byanditswe : tariki ya 22 Ukuboza 2017 saa 18:21:56, ubu
, : 82
Uwabitangaje : Secretariat CEPJ
Liturujiya y'uyu munsi
Umwaka B, Imbangikane
Kuwa gatandatu, kwambara icyatsi
Isomo rya 1 : 2 Sam 1,1-4.11-12.19.23-27
Kuzirikana : Zab 80 (79)
Ivanjili : Mk 3,20-21.
Fabiyani Papa n’uwahowe Imana (250)
Sebastiyani Uwahowe Imana (288)
Inkuru zeheruka gutangazwa
Ubutumwa bw'Abepiskopi
Inyigisho
Aho tubarizwa
Commission Episcopale pour la Pastorale des Jeunes, C.E.P.J.C/o Cité des Jeunes "Nazareth" de Mbare
B.P. 66 Gitarama
Tél. : +250 787 171 955
E-mail : cepj@urubyiruko.org
Website : www.urubyiruko.org


text:
Mu mboni ya Apôtre Mutabazi, hari ibintu abantu bita icyaha kandi atari cyo, atanga urugero ku mukobwa w’umurokore waba akora akazi ko kuneka, yenda bikaba byaba ngombwa ko baryamana n’umuntu ngo amukuremo amakuru.
Ati “Icyo gihe iyo usambanye nawe ni nka kumwe umusirikare iyo agiye ku rugamba akarasa umwanzi akamwica nta cyaha aba akoze. Na wa mukobwa w’umurokore ugiye mu butumwa bw’igihugu agasambana kugira ngo abone amakuru nta cyaha aba akoze […] Ibi bintu iyo wiganira n’abantu abenshi ntibabyumva ariko nuko biteye.”
Apôtre Mutabazi akomeza avuga ko umukirisitu nta kazi atakora kabone n’ako ko kuneka. Ibi yabivugaga adakomoza ku mategeko yaba agenga abari muri ako kazi niba bo gusambana babikora.
Yakomoje no ku bijyanye na ruswa, avuga ko mu gihugu kitarwanya ruswa ngo kinahane abayirya n’abayitanga kuba umukirisitu yayitanga nta cyaha kirimo.
Ati “Niba uri mu gihugu kitarwanya ruswa ukayitanga kugirango ubone serivise runaka nta cyaha uba ukoze, ariko niba uri nka hano hari amategeko arwanya ruswa akanahana uyitanze ndetse n’uyihawe, waba ukoze icyaha.”
Apôtre Mutabazi w’imyaka 31 y’amavuko ni umugabo ufite umugore n’abana bane, yarangije muri kaminuza mu bijyanye n’ubwubatsi.
Uretse kubwiriza, uyu mugabo ni amaze kwandika ibitabo bigera kuri bitanu harimo “Mbese gukiranuka birashoboka wambaye umubiri?”; “Mbese gukiranuka birashoboka Ucuruza?”; “Nshaka gukiranuka kandi nshaka gukira, iby’icya cumi Imana ibivugaho iki?”; n’ikitwa “Singirira umugisha wawe”.


text:
Gisagara: Bernard Makuza arasaba abaturage kurenga aho bari
Perezida wa Senat Bernard Makuza, arashimira abatuye Gishubi mu karere ka Gisagara ibyo bagezeho, akanabasaba kongera imbaraga bakarenga aho bageze.
Mu igikorwa cy’umuganda wo kuri uyu wa 29/08/2015, senateri Makuza n’itsinda ry’abasenateri bandi bagera ku 10 bifatanyije n’abatuye umurenge wa Gishubi, akagari ka Nyeranzi umudugudu wa Rugogwe, bacukura imyobo izaterwamo insina za FIA ku butaka buhuje.
Abatuye Rugogwe bavuze ko nk’agace kitaruye umujyi kuba basurwa n’abayobozi ku rwego rw’igihugu nk’uku bibaha imbaraga kuko babona ko batekerezwaho kandi ko batari bonyine.
N’ubwo aba baturage atari bose bahinga urutoki, bavuga ko uru rutoki rwa kijyambere bari guhinga ruzabafasha kubona imirimo, bakabasha kwitezaimbere, dore ko rugiye kuterwa ku butaka bunini bungana na hegitari 250, bityo abadafitemo amasambu nabo kabazajya bahabwa akazi ko kurukorera.
Maniraguha Michel umwe mu bahafite isambu ati “Twarigishijwe tumaze kumva akamaro k’urutoki, tuzarukorera ku buryo natwe vuba aha tuzaba dukirigita ifaranga ndetse tukajya tunatanga imirimo ku bandiâ€
Aba baturage bavuga ko bari bamenyereye kweza ibitoki bifite uburemere buri munsi y’ibiro 10 kuko bari bagihinga insina za gakondo, ariko ubu bakaba biteguye kweza ibitoki by’ibiro biri hejuru ya 80 nk’uko bagenda babibona ku nsina za kijyambere.
Muri uyu murenge wa Gishubi ariko ubusanzwe ubuhinzi burakorwa, ndetse hagaragara ibishanga bihingwamo umuceri ndetse hamwe na hamwe batangiye no kwitabira ubu buhinzi bw’urutoki rwa kijyambere. Perezida wa senat Bernard Makuza, yashimye ibyo bagezeho ariko kandi abasaba kongera imbaraga bakarenga aho bageze.
Ati “Ntawe utashima ibyo mukora kuko bigaragara haba mu bishanga ko mufite umwete no gushyirahamwe, ni mukomereze aho mufatanye mukore murenze ibyo wagezeho mwiteze imbereâ€
Uyu murenge wa Gishubi ni umwe mu mirenge yari ikennye kuruta indi mu gihugu mbere y’umwaka wa 2006, ariko ubu abahatuye bavuga ko inzara bayisezereye kandi ko ibikorwa by’amajyambere biri kuhagezwa nk’ahandi hose mu gihugu.


text:
Muri Luka 21:24 , Yesu avuga ku minsi ya nyuma, gusenywa kwa Yerusalemu no kugaruka kwe. Kuri uyu murongo Bibiriya igira iti: "Bamwe bazicwa n'inkota, abandi bajyanywe mu mahanga yose ari imbohe, kandi i Yerusalemu hazasiribangwa n'abanyamahanga, kugeza ubwo ibihe by'abanyamahanga bizashirira".
Kimwe n'icyanditswe kiri mu Baroma 11:25 "........Abisirayeli bamwe banangiwe imitima ariko si bose, kugeza ubwo abanyamahanga bazinjira mu itorero bakagera ku mubare ushyitse."
Mu cyongereza, Bibiriya ivuga "Time of Gentiles".
Abantu Bibiriya yita "Gentiles" cyangwa abanyamahanga, ni abandi bantu bose ukuyemo Abisirayeli mu buryo bw'amaraso. Ikongera ikita abanyamahanga abantu bose batarizera Yesu nk'Umwami n'Umukiza, cyangwa Abapagani.
Kuva ubwo Daniel yasobanuraga inzozi za Nebukadinezari, (Daniel 2:31-45). Daniel yeretswe uko ubwami 4 (empires) buzakurikirana kuva ku bwami bwa Babylonne bwari buyobowe na Nebukadinezari kugeza ku ngoma ya Yesu itazahanguka. Ubu n'ubu tuvugana, turi mu bihe by'abanyamahanga (Gentile domination).
Tugarutsee kuri Luka 21:24; turabona Yesu ubwe ahamya ko Yerusaremu izasiribangwa n'abanyamahanga kugeza ubwo ibihe by'abanyamahanga bizashirira. Uku gusiribangwa kwa Yerusalemu kwatangiye mu mwaka wa 588 mbere ya Yesu ubwo Umwami w'abami Nebukadinezari yasenyaga Yerusalemu, agasenya urusengero, kandi akajyana i Babuloni imbohe zari zirimo abasore nka Daniel na bagenzi be.
Abaroma 11:25 ho hatugaragariza impamvu yemeye ko habaho ibi bihe by'abanyamahanga: BYATUMYE INKURU NZIZA Y'AGAKIZA IGERA KU ISI YOSE. Ubwo Yesu yazaga mu isi, Abayuda bene wabo banze kumwemera kuko bari banangiwe imitima. Ku bw'iyo mpamvu, inkuru nziza y'agakiza yahise ihindukirira abanyamahanga bo barayakira. Uku kunangirwa imitima kw'Abisirayeli si ukw'igihugu cyose nk'imbumbe nk'uko Bibiriya ibivuga mu Abaroma 11:25, ahubwo ntibivanaho buri wese muri bo kwifatira umwanzuro wo kwizera, ariko Yerusalemu ubwayo ndetse na Isirayeli nk'igihugu byabaye binangiwe imitima kugirango batizera ko Yesu ari we Mesiya kugeza ubwo umugambi w'Imana wo kugeza ubutumwa bwiza ku isi yose uzaba wujujwe.
Ubundi buryo busobanurwamo "ibihe by'abanyamahanga", ni "ibihe by'Abapagani", cyangwa "Ibihe by'abatarizera Yesu nk'Umwami n'Umukiza". Mu gihe Abizeye Yesu bafatwa nk'urubyaro rwa Aburahamu mu buryo bw'umwuka, abataramwizera bo, cyangwa abapagani, bafatwa nk'abanyamahanga. Ubu turi mu bihe abapagani barimo kubwirwa inkuru nziza mu mpande zose z'isi. Ibi kugirango bishoboke, byasabye ko Imana ubwayo inangira umutima igice kimwe cy'Abisirayeli, ndetse inemera ko Yerusalemu, umurwa wayo ikunda cyane, isiribangwa n'abanyamahanga. Uku gusiribangwa n'abanyamahanga ngirango ntawakujyaho impaka:
Uyu munsi uwazura Salomon, akamujyana ahahoze urusengero rwe rwiza cyane akahasanga umusigiti w'Abayisilamu, akabona uburyo ki ikintu cyonyine kigaragaza ko hahoze urusengero ari urukuta uyu munsi rwitwa "Urukuta rw'amaganya", akamutembereza Yerusalemu yacitsemo ibice bibiri igice kimwe kitwa "Jerusalelem Est" n'ikindi kitwa "Jerusalem Ouest", akareba ukuntu Umurwa w'Imana (Yerusalem), wa murwa Imana ubwayo yivugiye iti "Yerusalemu ntinkwibagirwa, ukuboko kwanjye kw'iburyo kuzibagirwe gukora. Ururimi rwanjye rufatane n'urusenge rw'akanwa kanjye, Nintakwibuka, Nintakunda i Yerusalemu, Nkahahindura ibyishimo byanjye biruta ibindi. Zaburi 137:5-6", akareba uburyo muri Yerusalemu rwagati hari ibice abayuda batemerewe gukandagizamo ikirenge, Salomon ntiyajijinganya guhamya ko Yerusalemu irimo gusiribangwa nabanyamahanga.
Igihe gikwiriye, Imana izongera izure Isirayeli nk'igihugu kiyizera nk'Umukiza nk'uko byari bimeze na mbere, bazongera bayizere nka Messiya, icyo gihe "igihe cy'abanyamahanga kizaba kirangiye." (Abaroma 11:26). Agakiza kazongera gasubire mu Bayuda kuko ariyo katurutse (Yohana 4:22).
Imana ibahe umugisha.
IBINDI BIBAZO WASOMA kugirango urusheho gusobanukirwa:
- Ni iki nkeneye kumenya kugirango nzarokoke ibihe by'imperuka? Kanda hano urebe igisubizo
- Inyigisho: Ingoma ya Kristo y'imyaka 1000 (Ikinyagihumbi_Millenium). Kanda hano


text:
I. INTANGIRIRO
Mu rwego rwo gushyira mu bikorwa inshingano ijyanye no kubaka ubushobozi bw’abayoboke, ku matariki ya 22-23 Ugushyingo na 06-07 Ukuboza 2014, Ishyaka rya Gisosiyalisiti Rirengera Abakozi mu Rwanda (PSR) ryahuguye abayobozi mu nzego z’ibanze zaryo bo mu karere ka Burera. Ayo mahugurwa yatewe inkunga n’Ihuriro ry’Igihugu Nyunguranabitekerezo ry’Imitwe ya Politiki (NFPO) yaje akurikira ayo iryo shyaka ryakoresheje mu turere twa Musanze, Nyamagabe, Rwamagana na Karongi hagati y’ukwezi kwa Gashyantare na Kamena uyu mwaka. Biteganyijwe ko, ingengo y’imari niboneka, amahugurwa nk’ayo izakomeza no mu tundi turere twose tw’igihugu.
II. ABITABIRIYE AMAHUGURWA
Amahugurwa yabereye i Burera, mu cyumba cy’inama cya koperative UMWETE-BURERA, ku matariki ya 22-23/11/2014 na 06/12/2014 yitabiriwe n’abantu 30; barimo abagore 8 n’abagabo 22, bafite inshingano z’ubuyobozi zitandukanye kandi baturuka mu mirenge itandukanye igize akarere ka Burera.
III. AMASOMO YATANZWE N’UKO YAGENZE
Amahugurwa y’abayobozi mu nzego z’ibanze z’imitwe ya politiki agizwe n’amasomo (insanganyamatsiko) atandatu (6), atangwa mu byiciro bibiri, buri cyiciro kikaba kigizwe n’amasomo atatu (3), atangwa mu mpera z’icyumweru (kuwa gatandatu no ku cyumweru).
Ibishimwa muri rusange
Amahugurwa yagenze neza, abayakurikiye bavugako yabunguye ubumenyi bwinshi bubafitiye akamaro ndetse akanabafasha kumenya aho igihugu kigeze n’aho cyifuza kugera. Bashimye kandi uburyo yatanzwe mo; bahabwa uruhare rwo kugeza kuri bagenzi babo ubumenyi bafite ku isomo iri n’iri no gukorera mu matsinda. Banashimye ko igihe cyakoreshejwe neza.
Abatanze amahugurwa bashimye ikinyabupfura, umurava, kubahana no gushyira hamwe byaranze abakurikiye amahugurwa.


text:
ISOMO RYA MBERE
Ibaruwa ya mbere Mutagatifu Pawulo Intumwa yandikiye Abanyatesaloniki (1 Tes 4, 9-11)
Bavandimwe, 9ibyerekeye urukundo rwa kivandimwe si ngombwa ko tubibandikira, kuko Imana ubwawo yabiyigishirije gukundana, 10kandi ni na ko mubikorera abavandimwe bose bo muri Masedoniya yose. Bavandimwe, turabasaba gukomeza kujya mbere : 11nimwihatire gutuza, mwibande ku bibareba, kandi mukoreshe amaboko nk’uko twabibategetse.
ZABURI (Zab 98 (97), 1, 7-8, 9)
Inyik/ Uhoraho azaza gucira isi urubanza rutabera.
Nimuririmbire Uhoraho indirimbo nshya,
kuko yakoze ibintu by’agatangaza ;
indyo ye, ukuboko kwe k’ubutagatifu,
byatumye atsinda.
Inyanja niyorome hamwe n’ibiyirimo,
isi yose hamwe n’abayituye.
Inzuzi nizikome mu mashyi,
n’imisozi ivugirize impundu icyarimwe.
Nibivuze impundu imbere y’Uhoraho kuko aje gutegeka isi,
azacira isi urubanza rutabera,
arucire n’imiryango mu butarenganya bwe.
IBANGONDIRIMBO RIBANZIRIZA IVANJILI (Zab 1, 2-3)
Alleluya Alleluya.
Hahirwa umuntu uhimbazwa n’amategeko y’Uhoraho :
yera imbuto uko igihe kigeze.
Alleluya.
IVANJILI
+ Matayo (Mt 25,14-30)
Muri icyo gihe, Yezu yabwiraga abigishwa be iby’ihindukira rye, maze abacira uyu mugani ati 14« Bizamera nk’umuntu wari ugiye kujya mu rugendo, agahamagara abagaragu be, akababitsa ibintu bye. 15Umwe amuha amatalenta atanu, undi abiri, undi imwe, umuntu wese ku rugero rw’icyo ashoboye, hanyuma aragenda. 16Ako kanya uwari wahawe amata lenta atanu ajya kuyakoresha, maze yunguka andi atanu. 17Uwari wahawe abiri na we yunguka andi abiri. 18Naho uwari wahawe imwe, aragenda acukura umwobo mu gitaka maze ahishamo imari ya shebuja.
19Hashize igihe kirekire shebuja wa ba bagaragu araza, maze abamurikisha ibintu bye. 20Uwahawe amatalenta atanu aregera, maze amuhereza amatalenta atanu yandi agira ati ‘Shobuja, wari wampaye amatalenta atanu, dore andi atanu nungutse.’ 21Shebuia aramubwira ati ‘Ni uko mugaragu mwiza kandi udahemuka, wabaye inyangamugayo mu bintu bike, nzagushinga ibisumbyeho; ngwino wishimane na shobuja !’ 22Uwahawe amatalenta abiri na we araza agira ati ‘Shobuja, wari wampaye amatalenta abiri, dore andi abiri nungutse.’ 23Shebuja aramubwira ati ‘Ni uko mugaragu mwiza kandi udahemuka, wabaye inyangamugayo mu bintu bike, nzagushinga ibisumbyeho; ngwino wishimane na shobuja.’ 24Haza uwahawe talenta imwe aravuga ati ‘Shobuja, nzi ko uri umuntu w’umunyabugugu, usarura aho utabibye, ukanura aho utanitse. 25Naratinye ndagenda mpisha talenta yawe mu gitaka : dore ibiri ibyawe.’ 26Naho shebuja aramusubiza ati ‘Mugaragu mubi kandi w’umunebwe, wari uzi ko nsarura aho ntabibye, nkanura aho ntanitse ; 27uba rero warabikije imari yanjye abari kunyungukira, nagaruka nkabona ibyanjye n’inyungu. 28Nimumwambure talenta ye maze muyihe ufite amatalenta cumi ; 29kuko utunze bazamuha agakungahara; naho udafite na mba bazamwaka n’utwo yaganyiragaho. 30Naho uwo mugaragu w’imburamumaro nimumujugunye hanze, aho azaririra kandi agahekenya amenyo.’»


text:
Mbere yo kumuha ayo mahirwe ariko ugomba kubanza gutekereza ukibaza niba koko bikwiye.
Hari ubwo mushobora gusubirana ugasanga mubanye neza kurusha mbere, hari n’igihe ariko ushobora gusanga uri guta umwanya.
Niyo mpamvu urubuga El Crema rugira abantu inama yo kubanza gutekereza ku bintu bikurikira mbere yo gufata umwanzuro wo gusubirana n’uwahoze ari umukunzi wawe cyangwa se kumwima ayo mahirwe.
1. Menya impamvu akugarukiye
Igihe uwahoze ari umukunzi wawe agarutse agusaba ko mwasubirana icyo ukwiye kwibazaho no gutindaho si ukuba agarutse ahubwo ni impamvu itumye ashaka kugaruka.
Ese agarutse kubera kuko yumva adashoboye kubaho wenyine akaba akeneye kugira uwo baba bari kumwe cyangwa se ni uko amaze gutandukana n’uwo bakundanye nyuma yawe?
Ese aho ntiyaba agarutse kubera ko yatekereje agasanga hari amakosa yakoze yatumye mutandukana bityo akaba ashaka kuyakosora?
Ibi byose ni ibibazo ukwiye kwibaza nawe ukabimuza ndetse ugafata umwanya wo kureba niba ibisubizo yaguhaye ari ukuri ukabona gufata umwanzuro.
2. Impamvu yatumye mutandukana
Ikindi kintu ukwiye kubanza kumenya mbere yo gufata icyemezo ni impamvu yatumye mutandukana.
Ukwiye kubanza kumenya niba mwaratandukanye kubera ikintu runaka mutabashaga kumvikanaho cyangwa se niba ari uko yari afite undi ashaka kugusimbuza cyangwa yaguciye inyuma.
Niba mwaratandukanye kubera ko hari ibyo mutari muhuje bigatuma muhora mu ntonganya, gusubirana nawe ntabwo ari icyemezo cyiza keretse mubanje kuganira ku buryo muzakemura ibyatumye mbere mutabasha kubana.
Biramutse byaraturutse ku kuguca inyuma, aha naho ugomba kubanza kwitonda kuko ushobora gusanga ariko ateye akazanabikomeza nyuma yo kumuha andi mahirwe.
3. Uko mwari mubanye mbere yo gutandukana
Ese mbere yo gutandukana wabona umubano wanyu uhagaze ute? Ese wabonaga mwese muri mu rukundo koko?
Niba warabonaga umubano wanyu ufite aho uganisha icyo gihe biroroshye gukemura ibyatumye muca ukubiri mukaba mwakomezanya.
Niba ariko urukundo rwanyu rutari rukomeye, rushingiye ku mibonano mpuzabitsina gusa cyangwa umwe muri mwe ataragaragazaga ubushake bwo kuba mwakundana iteka, ntukwiye kwirirwa usubirana nawe kuko n’ubundi nta cyerecyezo urukundo rwanyu ruba ruzigera rugira.
4.Ese urumva uzongera kumwizera
Icyizere ni kimwe mu bintu bya mbere bikenewe kugira ngo urukundo rukomere kandi rushinge imizi.
Mbere yo gufata umwanzuro wo kongera gusubirana n’uwahoze ari umukunzi wawe ugomba kubanza ukibaza niba muri wowe wumva ufite ubushobozi bwo kuzongera kumwizera.
Igihe wumva udateze kuzongera kumugirira icyizere nta n’impamvu yo kwirirwa umuha andi mahirwe kuko n’ubundi mudashobora kurambana.
Kongera kumwizera kandi bijyana n’uburyo wumva ukimutekereza n’urukundo ukimufitiye.
Niba wumva waramuzinutse ku buryo buri uko umubonye cyangwa umutekerejeho umutima wawe ushengurwa n’agahinda, ibyo kumuha andi mahirwe ba ubyibagiwe.
5.Ese yiteguye gukora iki ngo umugarukire
Igihe uwahoze ari umukunzi wawe ari kugusaba ko mwasubirana ntugomba kumwemerera utarabanza kumenya intambara n’urugamba yiteguye kurwana ngo yongere yegukana umutima wawe.
Niba ntacyo yigeze akora ngo arwanye ko mutandukana, kwihangana n’igihe bizamutwara ngo musubirane biri mubizakwereka ko koko afite ubushake bwo gusubirana nawe kandi atazongera gutuma mutandukana.
6.Ese watangiye ubuzima bushya
Niba nyuma yo gutandukana warabonye undi mukunzi cyangwa se ukaba waramaze kwibagirwa ibijyanye nawe byose, nta mpamvu yo kongera kugirana umubano nawe.
Ntukwiye gusubirana nawe kubera ko umufitiye impuhwe ariko mu mutima wawe bitakurimo kuko n’ubundi n’iminsi mike mushobora kongera gutandukana.
7. Mufate umwanya wo gukemura ibyo mutumvikanaho
Nyuma yo kureba ziriya ngingo twavuze haruguru ukumva ushaka ko koko gusubirana n’uwari umukunzi wawe, mugomba gufata umwanya mugasasa inzobe, mugakemura bya bindi byose byababangamiraga mbere mutaratandukana.
Mugomba gushyira ku murongo ibintu byose byabitambitse bigatuma mutandukana kuko bidakemuwe byatuma n’ubundi umubano wanyu udatera intambwe.


text:
1. Yezu winjiye muri kamere-muntu, akatwigisha, akatwereka inzira igana ijuru uko igendwa n’ibyangombwa idusaba, yasubiye kwa Se kugira ngo adutegurire aho tuzabana na We ubuziraherezo: “Yezu uwo ubavanywemo akajyanwa mu Ijuru, azaza nk’uko mumubonye ajya mu Ijuru”. Ntagiye mu Ijuru kubera ko adutaye, kubera ko aturambiwe, agiye mu Ijuru kuko ariho iwacu. Twaremewe kuzajya mu Ijuru, niho twese tuzishima iteka.
2. Yezu ugiye mu Ijuru arifuza ko twahora tumurangamiye maze tukorohera Roho We utwibutsa gukora ibyo yatubwiye byose bidutegurira Ijuru. Bimwe muri ibyo ni byo Pawulo yongera kugarukaho agira ati: “Bavandimwe…nimubane m’urukundo, murangwe n’ubwiyoroshye, n’ituze n’ubwiyumanganye, mwihanganirane muri byose, kandi mwihatire kugumana umutima umwe ubahuza mu mahoro”. Ngako akabando tugomba kwitwaza muri uru rugendo turimo rutuganisha mu Ijuru aho Yezu aganje. Kubana mu mahoro, ntawe tubangamiye, twibuka ko twese turi abasangirangendo, ko aho tujya ari hamwe, ko tutari dukwiye kuryana no gukurura muri twe inzangano. Kubana m’urukundo nibyo bitanga ubuzima, kuko ukunda ari we ubasha kumenya agahinda ka mugenzi we, akamwumva mu bibazo ahura nabyo kandi akabasha no kumwihanganira. Pawulo ati “murangwe n’ukwiyoroshya”. Kwishyira hejuru sibyo bitanga agaciro n’ireme, ahubwo guca bugufi ukumva abandi, ukabubaha kandi ukababera ihumure, ugatuza ukirinda guhubuka, guhuta no guhutera, nibwo buryo bwiza bwo kwitegura gutaha Ijuru.
3. Pawulo aratwibutsa ko kuba Yezu yarazamutse mu Ijuru, ari uko yabanje kumanuka akagera hano ku isi, akabana natwe. Bishatse kuvuga ko natwe tugomba kumenya ko isi ubwayo atari mbi, Yezu yayihaye umugisha yemera kuza. Uwo mugisha rero nitwe tugomba kuwusakaza hose, isi ikarushaho kuba nziza kandi ikabasha kubera abandi inzira nziza, idahanda, inzira igana kuri Rurema. Twese rero turasabwa kunga ubumwe mu kwemera, tugaharanira kuba abantu bashyitse kandi bageze k’urugero ruhamye. Pawulo ati: “Ubwo rero ntituzaba tukiri abana basabayangwa, maze ngo twangaranwe n’umuyaga ubonetse wose w’inyigisho ziturutse ku buhendanyi bw’abantu no ku buriganya bwabo bubayobya. Ahubwo nitubaho mu rukundo rutaryarya, tuzakura kandi twiyongere ubudahwema twifatanyije na Kristu utubereye umutwe.”
4. Yezu mbere yo gusubira kwa Se araduha ubutumwa: “Nimujye mu isi hose, mwamamaze Inkuru Nziza mu biremwa byose. Uzemera akabatizwa azakira; utazemera azacibwa.” Kwamamaza inkuru nziza hose, Inkuru nziza y’urukundo n’amahoro, Inkuru nziza yo gufatanya no kumenya ko twese twaremewe guhurira mu nzira imwe igana Ijuru, nicyo duhamagariwe. Nyagasani ntazigera adutererana muri ubwo butumwa yaduhaye, kandi buri wese agomba kumenya ko ari intumwa Ye igomba gukwiza hose ibyishimo n’amahoro. Yezu natubere itara ritumurikira aho tugenda hose, kandi turangwe no kwiyoroshya tubera abatubona bose icyizere cy’Ijuru tuzataha.
P. Jean Damascène MUGIRANEZA


text:
Ndashima Imana yankijije kanseri y’ibere
Nitwa Diane Kamdia ndi umudamu,ndubate mfite umugabo n’abana 4 n’umwuzukuru umwe. Ndi umukiristu ndakijijwe, Yesu ni umwami n’umukiza wanjye.
Uyu mwanya nifuje kwandika ubu buhamya kugirango mbugeze kuri benshi, mbonereho no gushima Imana mbinyujije mu nyandiko ku mirimo itangaje yankoreye.
Mu 2009 mu kwezi kwa cyenda nibwo namenye ko mfite uburwayi mu ibere kuko harimo ikintu kipfunditse ntashoboye gusobanukirwa kandi sinaribwaga. Nibwo nabyeretse umu docteur muri CHUK ari naho nakoreraga, ubwo bankoreye ubizamini baza kunyohere King Faycal gukoresha ibipimo (biopsy).Tariki ya 09/11/2009 nibwo nahawe ibisubizo bimbwirako ndwaye kanseri y’ibere.
Naratashye namwe murabyumva uko byari bimeze. Ndibuka ko nandikiye abanyeyi banjye message na muramu wanjye mbura numwe wansubiza nabo ntibyaboroheye kubyakira.
Nageze mu rugo ninjira mu cyumba ndapfukama mbwira Iman anti: Mana umpe zo kwakira iki kigeragezo, unkomeze kugirango nanjye nkomeze abana n’umuryango wose. Imana irabimpa ndakomera p. Impa ijambo 1 carith 1:13 rivuga ngo nta kigeragezo kibasha kubageraho kitari rusange mu bantu …
Ndibuka ko umwana muto yinjiye mu cyumba asanga mpfukamye arambazi ati Mana kubera iki ugeze mu cyumba ugahita usenga?Ndamubwira nti numvise gusa ngomba gusenga, arambwira ati hari ikintu umpishe mama.
Ubwo natangiye gahunda zo kwivuza, Imana impa kugirira umugisha ku bantu. Navuga ngo ikibazo cyanjye Imana igishyira ku mitima y’abantu benshi,abantu baritanga n’uburyo mu buryo ntabasha kuvuga imiryango, inshuti,aho nakoreraga CHUK bankoreye ibintu ntazibagirwa ubuzima bwanjye bwose. Mu kwezi kumwe nari mbonye amafaranga yose yo kwivuza mu Buhinde.
Kwandika ibi bintu ntabwo binyoroheye keretse iyo mbyatuje akanwa kanjye nibwo mwabasha kubyumva cyane.
Tariki ya 13/12/2009 nibwo nagiye MIOT Hospital mu Buhinde nyuma y’amezi atatu nkomeza traitement . ikintu cyaje kumerera nabi ni imiti bita chimiotherapie. Ni imiti ikomeye ikumaraho akantu kose k’akoya guhera ku musatsi, ariko navuga ko itangizeho ingaruka cyane nkuko nabonaga abanda bameze.
Nyuma y’umwaka nagize amahirwe nza kubona visa nza hani muri USA ari nah ntuye ubu, nkomeza gusuzumwa, kugeza uyu munsi ndi muzima imyaka ibaye 7 hafi 8.
Nkaba nshimira Imana yanyongereye iyi minsi yo kubaho, kandi mu burwayi bwanjye narushijeho kwegera Imana no gutinyuka kuyivugira kuko narayibonye ikora ibitangaza. Njya numva aho ngeze hose nababwira ibyo Imana yankoreye.
Ndizera ko ubu buhamya buzasomw an’abantu benshi bazafatanya nanjye gushima Imana.
Ikindi kintu nasanze gifasha mu kibazo icyo aricyo cyoseni ukwiyakira. Iyo utiyakiriye urahahamuka.
Bene data, abo dusangiye gucungurwa, mumfashe gushima Imana no kuyiha icyubahiro ku mirimo yakoze
Diane Kamdia
USA- Tucson Arizona
Forum posts
-
-
-
-
-
-
-
yesu nashimwe wongere ngo ibihe byose ngisoma iyi nkuru nifuje cyane kukubwira ko yesu ashobora byose kuko njye nakize cancer yari yafashe ama organe atandatu kdi rwose narakize kdi burya nasanze yesu ashobora byose gusa njye kubyandika birangora kuko iyo mbivuga birushaho kumva imbaraga za yesu.muvandimwe rero komera kdi ukomeze nabandi kuko barahari babajwe nayo,kdi mpamya ko yesu yanze ko tugenda kugirango tumuhamye
-
-
-
-
-
-
-
yooo Imana ishimwe nukuri yarakoze uyu mu mama ndamuzi twari duturanye I gikondo mu rutoki yakunda abantu yicisha bugufi abantu bamukunda yarafite ingingo nyinshi zimurengera ku Muna kko yakoreraga Imana pee ntaburyarya Imana ishimwe ibyo yagukoreye nshimye Imana yaguha na visa disi gukorera iyi Mana ntagihombo kirimo
-
-
-
-
-
-
-
-
-


text:
ISOMO RYA MBERE
Umuhanuzi Ezekiyeli (Ezk 37, 21-28)
Ijambo ry’Uhoraho ringeraho riti 21«Uzabwire abantu bo mu muryango wawe uti ‘Dore ibyo Nyagasani Uhoraho avuze: Ngiye gushaka Abayisraheli, mbavane mu mahanga bari barajyanywemo. Ngiye kubakorakoranya baturuke impande zose, maze mbagarure ku butaka bwabo. 22Nzabagira umuryango umwe mu gihugu no mu misozi ya Israheli, bazagira umwami umwe ubategeka bose, ubutazongera ukundi kwigabanyamo imiryango ibiri cyangwa se ibihugu bibiri. 23Ntibazongera kwiyandurisha ibigirwarnana byabo, ibiterashozi byabo ndetse n’ibicumuro byabo. Nzabakiza ubuhemu bagize, mbasukure bazabe umuryango wanjye, nanjye mbe Imana yabo. 24Umugaragu wanjye Dawudi azababera umwami; bazagire umushumba umwe, bubahirize amabwiriza yanjye n’amategeko yanjye kandi babikurikize. 25bazatura igihugu nahaye Yakobo umugaragu wanjye, igihugu abakurambere banyu bari batuyemo. Bazagituramo bo ubwabo n’abana babo ndetse n’abuzukuru babo ubuziraherezo; umugaragu wanjye Dawudi azababere umwami iteka ryose. 26Nzagirana na bo Isezerano ry’amahoro, rizababere isezerano rihoraho. Nzabatuza, mbagwize kandi nshinge Ingoro yanjye rwagati muri bo ubuziraherezo. 27Nzatura muri bo mbabere Imana, na bo bambere umuryango. 28Bityo amahanga azamenya ko ndi Uhoraho utagatifuza Israheli, igihe Ingoro yanjye izaba iri rwagati muri bo ubuziraherezo.’»
INDIRIMBO(Yeremiya 31,10,11-12ab,13)
Inyik/ Uhoraho araturinda, nk’uko umushumba arinda ubushyo bwe.
Mahanga yose, nimwumve ijambo ry’Uhoraho,
muryamamaze mu ntara za kure mugira muti
«Uwatatanirije Israheli impande zose arayikoranije,
azayirinda nk’uko umushumba arinda ubushyo bwe.»
Uhoraho yacunguye Yakobo, aramuharanira,
kandi amugobotora mu maboko y’umunyembaraga.
Bazaza batera indirimbo z’ibyishimo ku musozi wa Siyoni,
bahadendeze basanga ibyiza by’Uhoraho.
Ubwo inkumi zizabyina zidagadure,
Kimwe n’abasore n’abasaza.
Umubabaro wabo nzawuhinduramo ibyishimo, mbakomeze,
abagowe mbahe kwidagadura.
IBANGONDIRIMBO RIBANZIRIZA IVANJILI (Yh 10, 15 ; 11, 52)
Ikuzo n’ibisingizo ni ibyawe, Nyagasani Yezu.
Wowe Mushumba mwiza, watanze ubugingo bwawe,
Kugira ngo ukoranyirize hamwe abana b’Imana batatanye.
Ikuzo n’ibisingizo ni ibyawe, Nyagasani Yezu.
IVANJILI
+ Yohani (Yh 11, 45-57)
Lazaro amaze gusohoka mu mva, 45benshi mu Bayahudi bari baje kwa Mariya, bamaze kubona ibyo Yezu akoze baramwemera. 46Abandi muri bo basanga Abafarizayi, babatekerereza ibyo Yezu yakoze. 47Nuko abatware b’abaherezabitambo n’Abafarizayi bakoranya inama nkuru, baravuga bati «Turabigenza dute ko uriya muntu akomeza gukora ibitangaza byinshi? 48Nitumureka agakomeza kuriya bose bazamwemera, maze Abanyaroma baze badusenyere Ingoro kandi barimbure abaturage.» 49Umwe muri bo witwaga Kayifa, wari umuherezabitambo mukuru uwo mwaka, arababwira ati «Nta cyo mubyumvamo! 50Ntimubona ko ikiruta ari uko umuntu umwe yapfa mu kigwi cy’imbaga, aho kugira ngo igihugu cyose kirimbuke!» 51Ibyo ntiyabivuze ku bwe; yabitewe no kuba umuherezabitambo mukuru w’uwo mwaka bimuha guhanura, avuga ko Yezu yari agiye gupfira rubanda. 52Bitari no gupfira rubanda gusa, ndetse no gukoranya abana b’Imana batatanye, akababumbira hamwe. 53Nuko guhera uwo munsi bashaka uko bamwicisha. 54Yezu na we ntiyongera kujya agaragara hagati y’Abayahudi, ahubwo ajya ahantu hafi y’ubutayu mu mugi witwa Efurayimu, agumayo kumwe n’abigishwa be.
55Icyo gihe Pasika y’Abayahudi yari yegereje; maze abantu bo mu misozi bajya i Yeruzalemu gukora imihango yo kwisukura, mbere ya Pasika. 56Bakomeza gushaka Yezu, maze uko bagahagaze mu Ngoro, bamwe bati « Kuba ataje mu munsi mukuru mubitekerezaho iki?» 57Koko abatware b’abaherezabitambo n’Abafarizayi bari bategetse ko, nihagira umenya aho aherereye, ahavuga kugira ngo baze kumufata.